text: Kirkossa on piirteitä barokista, klassisimista ja bysanttilaisuudesta. Kirkko on ristinmuotoinen ja läntisen ristivarren päässä on jyrkkäkattoinen ja kolminivelinen kellotorni, jossa oli seitsemän kelloa. Kirkon keskellä on kirkkosalin kattava suuri kupoli, jonka ympärillä ristivarsien kulmauksissa on vielä neljä pienempää kupolia. Kirkon itäpäässä oleva apsis on muuta kirkkoa matalampi. Kirkon sisäänkäynnit sijaitsevat etelä- ja pohjoisristivarsissa sekä kellotornin alaosassa. Kirkossa oli kolme alttaria: pääalttari, vanhurskaan Annan kuoleman muistolle omistettu vasen sivualttari ja pyhittäjien Sergei ja Herman Valamolaisen muistolle pyhitetty oikeanpuoleinen sivualttari.


title: Sortavalan apostolien Pietarin ja Paavalin kirkko

text: Sortavalasta tuli Suomen ortodoksisen kirkon keskus vuonna 1925, jolloin piispanistuin siirrettiin Viipurista Sortavalaan. Tämän myötä Apostolien Pietarin ja Paavalin kirkosta tuli nyt Karjalan hiippakunnan pääkirkko eli katedraali. Kirkon alkuperäinen ikonostaasi vaihdettiin vuonna 1929 Viipurin Markovillan piispantalon entisen kotikirkon ikonostaasiin, joka oli ollut jonkin aikaa varastoituna Valamon luostarissa. Syynä tähän oli alkuperäisen ikonostaasin huono kunto.


text: Sortavalan katedraali ei kärsinyt tuhoja talvisodan ilmapommituksissa, mutta Moskovan rauhassa Sortavala oli luovutettava Neuvostoliitolle. Venäläiset tuhosivat kirkon sisustan ja käyttivät kirkkoa muun muassa hevostallina. Suomi valtasi jatkosodassa 1941 Sortavalan takaisin. Takaisinvaltauksen yhteydessä kirkko ei kärsinyt vaurioita. Kirkon sisätiloja korjattiin vuonna 1943. Vuonna 1944 kirkko jäi taas rajan taakse. Neuvostoliiton hajottua on kirkkoa kunnostettu ja se on vihitty uudelleen käyttöön. Nykyisin sitä kutsutaan Nikolskajan kirkoksi.


text: Talvidodan aikana eikä Moskovan rauhan jälkeen kirkon ikoneja mainita evakuoidun ollenkaan. Osa ikoneista pelastettiin toisen evakuoinnin yhteydessä vuonna 1944. Pelastettujen ikonien joukossa oli Kristuksen ikoni, joka on ainoa vanhasta ikonostaasista säilynyt ikoni. Se sijaitsee nykyisin Äänekosken tsasounassa.


text: Sortavalan ortodoksinen seurakunta on tiettävästi syntynyt jo 1300-luvun puolivälissä. Seurakunnan pääkirkot sijaitsivat Riekkalansaarella kaupungin itäpuolella vuoteen 1765 asti. Nykyisin suunnilleen samalla paikalla on Pyhän Nikolaoksen kirkko. Ensimmäinen ortodoksinen kirkko rakennettiin Sortavalan kaupunkiin vuonna 1765, vaikka kaupunki oliki perustettu jo 1650. Tämäkin kirkko oli nimeltään Apostolien Pietarin ja Paavalin kirkko ja siitä tuli seurakunnan pääkirkko. Kirkko oli rakennettu puusta ja sitä korjattiin vuosina 1807 ja 1839. Tämä kirkko jäi käytöstä vuonna 1872, nykyisen kirkon valmistuessa ja se purettiin 1877. Paikalle rakennettiin myöhemmin Johannes Teologin kirkko.


title: Sa’id al-Uwairan

text: Sa’id al-Uwairan (s. 19. elokuuta 1967) on saudiarabialainen entinen jalkapalloilija, pelipaikaltaan hyökkääjä.


title: Sa’id al-Uwairan

text: Sa’id al-Uwairan pelasi Saudi-Arabian maajoukkueessa 50 ottelua, joissa teki 24 maalia. Erityisesti hänet muistetaan taitavasta yksilösuorituksestaan 1994 Yhdysvaltain MM-kisoissa Belgiaa vastaan, mikä on eräs MM-kisahistorian upeimpina pidetyistä maaleista. Ennen 1998 Ranskan MM-kisoja hän istui vuoden vankilassa jäätyään kiinni alkoholin käytöstä naisseurassa.


title: Sa’id al-Uwairan

text: Seuratasolla hän on pelannut riadilaisen al-Šababin riveissä. Vuonna 1994 hänet valittiin Aasian parhaaksi jalkapalloilijaksi.


title: Klaus Barbie

text: Klaus Barbie, "Lyonin teurastaja" (25. lokakuuta 1913 – 25. syyskuuta 1991) oli natsisotarikollinen, joka myöhemmin osallistui huumekauppaan Etelä-Amerikassa. Hänellä oli "SS-Hauptsturmführerin" (kapteeni) arvo SS:ssä ja Gestapossa. Vuosina 1942–1944 hän toimi Lyonin Sicherheitspolizein ja SD:n komentajan (KdS) esikunnan IV toimiston eli Gestapon päällikkönä.


title: Klaus Barbie

text: Sodan jälkeen Barbie toimi brittien tiedustelupalvelun ja CIA:n tehtävissä kukistamassa saksalaisvastaista toimintaa Ranskassa, Kreikassa, Italiassa ja lännen miehitysvyöhykkeillä Saksassa.


title: Klaus Barbie

text: Vuonna 1955 hän pakeni Etelä-Amerikkaan, lopulta Boliviaan, jossa piilotellessaan käytti nimeä Klaus Altmann. Tuottoisan liiketoiminnan puutteessa hän vuonna 1980 osallistui Luis García Meza Tejadan "kokaiinivallankaappaukseen", jossa sotilasjuntta nousi korruptoituneen maan johtoon.


title: Klaus Barbie

text: Ranskassa asuvat "natsienmetsästäjät" Klarsfeldit tunnistivat hänet Boliviassa vuonna 1971. Barbie pidätettiin vuonna 1983 ja luovutettiin Ranskaan, jossa oikeudenkäynti häntä vastaan alkoi vuonna 1987. Barbie tuomittiin elinkautiseen vankeuteen rikoksista ihmiskuntaa vastaan. Hän kuoli leukemiaan 1991.


title: Klaus Barbie

text: Vuonna 1986 valmistunut elokuva "Natsirikollinen" (Nazi Hunter: The Beate Klarsfeld Story) kertoo Barbien kiinnijäämisestä, pääosassa Farrah Fawcett.


title: Fiatau Penitala Teo

text: Sir Fiatau Penitala Teo (1911 – marraskuu 1998) oli Tuvalun ensimmäinen kenraalikuvernööri. Hän toimi virassa lokakuusta 1978 maaliskuuhun 1986. Hänen seuraajansa oli Tupua Leupena.


title: Ristinkirkko

text: Ristinkirkko on Lahden kaupungin pääkirkko ja Keski-Lahden seurakunnan kirkko. Vuonna 1978 valmistunut modernistinen kirkko kuuluu arkkitehti Alvar Aallon viimeisiin töihin.


title: Ristinkirkko

text: Ristinkirkko sijaitsee kaupunkikuvallisesti keskeisellä paikalla Kolkanmäellä. Se kohoaa Lahden keskustan läpi pohjois-eteläsuunnassa kulkevan Mariankadun pohjoispäässä, ja sen torni yltää 40 metrin korkeuteen maanpinnasta. Saman kadun eteläpäässä Salpausselän harjun päällä on Eliel Saarisen suunnittelema kaupungintalo, ja kirkon ja kaupungintalon puolivälissä on Lahden kauppatori.


title: Ristinkirkko

text: Paikalla oli aikaisemmin vuonna 1890 rakennettu, arkkitehti Albert Mellinin suunnittelema puinen Keski-Lahden kirkko. Puukirkko osoittautui liian pieneksi jo 1920-luvulla eikä sen ulkoasuakaan pidetty kehittyvään kaupunkikuvaan sopivana. Jo 1930-luvulla alettiin valmistella uuden kirkon hankkimista Keski-Lahden kirkon tilalle tai rinnalle.


title: Ristinkirkko

text: Keski-Lahden kirkon purkamisesta ja Ristinkirkon rakentamisesta kertova valokuvasarja on näytteillä Ristinkirkon alakerrassa.


title: Ristinkirkko

text: Uuden kirkon ja seurakuntakeskuksen rakentamiseksi käytiin toinen arkkitehtikilpailu vuonna 1950. Alvar Aalto voitti kilpailun ehdotuksellaan "Sinus", joka itse asiassa käsitti kaksi vaihtoehtoa. Ensimmäisessä vaihtoehdossa Aalto sijoitti rakennuspaikan korkeimmalle kohdalle massiivisen, pohjaltaan suorakaiteen muotoisen kellotornin, jonka voimakkaat pystylinjat korostivat sen korkeutta ja josta olisi tullut koko kaupungin maamerkki. Kellotornissa oli lasitettu yläosa ja etusivulla valtaisa kellotaulu. Kapea katos johti kellotornista kirkkorakennukseen, joka oli pohjaltaan kiilan muotoinen. Myös kirkkosali oli kiilan muotoinen, alttaria kohden kapeneva, myös kattoholvit alenivat samaan suuntaan. Kirkkorakennuksen julkisivu oli tiiltä, sen pitkillä seinillä oli isot pikkuruudutetut ikkunat ja pääsisäänkäyntisivua hallitsi veistosryhmä. Kirkkoon nähden alempana, kadun toisella puolella kävelysillan päässä oli U-pohjainen seurakuntakeskus, jossa oli kaksi salia ja pieni sisäpiha. Aallon toisessa vaihtoehdossa seurakuntakeskus oli erimuotoinen ja samalla puolen katua kuin itse kirkko. Aallon Lahteen suunnitteleman kirkon sanotaan muistuttavan Seinäjoelle myöhemmin rakennettua Lakeuden Ristiä.


title: Ristinkirkko

text: Rakentamispäätöksen teko kesti lähes 20 vuotta. Ristinkirkko rakennettiin täysin eri paikalle kuin mikä vuoden 1950 kilpailussa oli ollut. Seurakuntayhtymä tilasi Aallolta uuden kirkon suunnitelman vuonna 1969, ja ensimmäiset luonnokset olivat nähtävillä vuonna 1970. Kirkkosuunnitelma kirvoitti ainutlaatuisen valitusten ja selvitysten ketjun, joka kesti lähes seitsemän vuotta.


title: Ristinkirkko

text: Ristinkirkko on arkkitehtuuriltaan karu ja pelkistetty. Jyhkeän, kulmikkaan kirkkorakennuksen ulkoseinämateriaali on punaruskea tiili, ja sen katolla kohoaa betonista valettu massiivinen kellotorni. Torille päin näkyvää julkisivua hallitsee suuri ristinmuotoinen ikkunamuodostelma, joka koostuu 52 ikkunasta, yhdestä jokaista kirkkovuoden viikkoa kohden.


title: Ristinkirkko

text: Kirkon pohjamuoto on tasasivuinen kolmio, jonka kaksi kärkeä on katkaistu. Kirkon sisääntulohalli on kiilamainen, kolmiopohjaan lisätty tila, jonka korkea ristinmuotoinen ikkuna sijaitsee Mariankadun keskiakselilla. Ikkunaseinä on poikkikadun eli Kirkkokadun suuntainen. Massiivinen betoninen kellotorni on keskiakselista hiukan sivussa, kuten kirkon päämassakin eli kirkkosali.


title: Ristinkirkko

text: Valkea, suurten sivuikkunoiden valaisema kirkkosali on kolmion muotoinen ja siinä on alttarille aleneva viuhkamainen katto, myös sali kapenee kohti alttaria teatterimaisesti. Urut ja niiden soittopöytä on sijoitettu korokkeelle ja kuorolle on oma aitio. Kirkkosalin istumapaikkamäärä on 1 150. Aallon alkuperäisessä suunnitelmassa salissa oli 1 175 paikkaa ja parvella 225 eli yhteensä 1 400. Suunnittelun kuluessa Aalto vähensi paikkalukua 1 100:aan, joista 280 oli parvella. Saarnastuoli kirkkosalin vasemmalla seinustalla on osittain seinän syvennyksessä ja näkyy julkisivussa ulkonemana.


title: Ristinkirkko

text: Sakaristo ja pieni kappeli ovat matalassa siivessä samalla puolen kirkkosalia kuin saarnastuoli. Kellarikerroksessa on lisäksi muun muassa monitoimisali, kokoushuone ja kahvio.


title: Ristinkirkko

text: Ristinkirkon akustiikan suunnitteli alun perin Alvar Aallon poika Hamilkar Aalto. Arkkitehti itse ei nähnyt Ristinkirkkoa valmiina, hän kuoli keväällä 1976 ja kirkko valmistui 1978. Kirkon vihkiäiset olivat adventtina 1978.


title: Ristinkirkko

text: Uuteen kirkkoon siirrettiin myös jotain vanhasta kirkosta. Kellotornin kolme kirkonkelloa ovat peräisin Keski-Lahden puukirkosta. Vanhasta kellotapulista ovat peräisin hirret, joista Aalto suunnitteli kirkkosaliin yksinkertaisen alttariristin. Vanhan kirkontornin rautainen risti on löytänyt paikan eteishallin länsipuolen seinustalta.


title: Ristinkirkko

text: Jumalanpalvelusten lisäksi Ristinkirkkoa käytetään sen hyvän akustiikan ansiosta aktiivisesti konserttipaikkana. Kirkossa esitetään ainakin vokaali-, orkesteri- ja soolosoitinmusiikkia. Ristinkirkko on ollut pitkään Lahden urkuviikon pääkonserttipaikka. Kirkon tiloissa järjestetään myös näyttelyitä.


title: Ristinkirkko

text: Kirkon urut ovat Urkurakentamo Veikko Virtasen rakentamat 52-äänikertaiset mekaaniskoneistoiset yleisurut. Urkujen julkisivu on Aallon arkkitehtitoimiston käsialaa.


title: Ristinkirkko

text: Keski-Lahden puukirkko valmistui 1890 ja sen ympäristöön alettiin rakentaa Kirkkopuistoa kuusi vuotta myöhemmin. Aluksi istutettiin muun muassa yhä jäljellä olevia jalavia puukirkon läheisyyteen ja puisto laajennettiin nykyiseen mittaan 1930-luvun alussa. Sankarihautausmaa on suunniteltu 1940-luvun alussa, Wäinö Aaltosen veistos "Vapauden Hengetär" on vuodelta 1952. Aalto varjeli istutettua puistoa ja kirkko on sovitettu puistoon niin, että puita jouduttiin kaatamaan vain tontin perällä olevalta pysäköintipaikalta. Kirkkopihan ympärillä on tiilinen aita. Alkuvaiheen suunnitelmissa Ristinkirkon puistoon oli sijoitettu ulkoilmakirkko penkkeineen.


title: Clarence Seedorf

text: Clarence Clyde Seedorf (s. 1. huhtikuuta 1976 Paramaribo, Suriname) on alankomaalainen jalkapallovalmentaja ja entinen keskikenttäpelaaja. Elokuussa 2018 hänet nimitettiin Kamerunin jalkapallomaajoukkueen päävalmentajaksi.


title: Clarence Seedorf

text: Seedorf oli jo teini-ikäisenä 1990-luvun puolivälissä Ajaxin runkopelaajia. Hän pelasi oikealla laidalla Ajaxin voittaessa Mestarien liigan vuonna 1995. Ajaxista hän siirtyi Sampdorian kautta Real Madridiin, missä oli joukkueen avainhahmoja mestaruusvuonna 1997, sekä voittaessaan joukkueen riveissä Mestarien liigan toisen kerran, 1998. Kaudella 1999–2000 hän siirtyi Realista Milanon Internazionaleen, ja sieltä parin kauden jälkeen paikallisvihollisen Milanin joukkueeseen, missä voitti Italian cup -mestaruuden sekä urallaan neljännen kerran Mestarien liigan vuonna 2007. Samana vuonna Milan voitti myös UEFA Super Cupin ja 2004 Serie A:n mestaruuden.


title: Clarence Seedorf

text: 30. kesäkuuta 2012 10 kauden ajan milanolaisjoukkuetta edustaneen Seedorfin ilmoitettiin siirtyvän seuraavaksi kaudeksi Brasiliaan, Botafogon joukkueeseen. Sopimus kattaa kaksi vuotta.


title: Clarence Seedorf

text: Alankomaiden maajoukkueessa Seedorf on pelannut yli kahdeksankymmentä ottelua ja tehnyt 11 maalia. Marco van Bastenin valmentajakaudella Seedorf jäi aluksi maajoukkueringin ulkopuolelle, mutta vakiinnutti hyvien peliesitysten myötä paikkansa uudelleen. Seedorf lopetti maajoukkueuransa vuonna 2008.


title: Clarence Seedorf

text: Pelaajauransa Seedorf lopetti 37-vuotiaana tammikuussa 2014, kun AC Milan palkkasi hänet päävalmentajaksi. Seedorf ei juurikaan saanut Milanin peliesityksiä kohenemaan ja joukkue jäi lopulta liigassa kahdeksanneksi ja europelien ulkopuolelle. Seurajohto erotti Seedorfin kesäkuun alussa.


title: Clarence Seedorf

text: Heinäkuussa 2016 Seedorfin valmennusura jatkui Kiinan ykkösliigassa Shenzhenin päävalmentajana. Seedorf ei onnistunut luotsaamaan Shenzheniä Kiinan pääsarjaan ja sai kauden jälkeen tehdä tilaa Sven-Göran Erikssonille.


title: Clarence Seedorf

text: Helmikuussa 2018 Seedorfista tuli Primera Divisiónin putoamiskamppailuun juuttuneen Deportivo de La Coruñan päävalmentaja. Pesti kesti kolme kuukautta. Elokuussa 2018 Seedorf kutsuttiin valmentamaan Kamerunin maajoukkuettaSeedorf on Pelén laatimalla FIFA 100 -listalla maailman parhaista jalkapalloilijoista.


title: Luis García Meza Tejada

text: Kenraali Luis García Meza Tejada (8. elokuuta 1932 – 29. huhtikuuta 2018) oli hetken aikaa Bolivian presidentti. Hän otti vallan vuonna 1980 väliaikaiselta presidentiltä Lidia Gueiler Tejadalta niin sanotussa kokaiinivallankaappauksessa 17. heinäkuuta entisen SS-upseerin Klaus Barbien ja italialaisen terroristin Stefano Delle Chiaien tuella.


title: Luis García Meza Tejada

text: García Mezan lyhytaikainen hallinto kaatui jo 1981. Tänä aikana se tuli tunnetuksi autokraattisuudesta ja korruptoituneisuudestaan. Hallitus rahoitti itseään huumekaupalla ja kukisti opposition salamurhilla ja vangitsemisilla. García Meza tuomittiin 1993 30-vuotiseen vankeuteen ihmisoikeusrikoksista.


title: Luis García Meza Tejada

text: Mezan vankilaoloista nousi Boliviassa häly maaliskuussa 2010. Hänellä oli sellin sijaan asunto, jossa oli kuntosali, sauna, grilli sekä yksityinen puhelin.


title: Ionatana Ionatana

text: Ionatana Ionatana (1938 – 8. joulukuuta 2000) oli tuvalulainen poliitikko ja pääministeri.


title: Ionatana Ionatana

text: Ionatana toimi maansa parlamentissa vuodesta 1978 kuolemaansa saakka. Vuonna 1999 Ionatana siirtyi Bikenibeu Paeniun seuraajaksi Tuvalun pääministerinä. Ionatanan kuoltua vuonna 2000 uudeksi pääministeriksi tuli Lagitupu Tuilimu.


title: I Lombardi

text: I Lombardi oli Giuseppe Verdin neljäs ooppera. Sen italiankielisen libreton kirjoitti Temistocle Solera. Oopperassa on neljä näytöstä. Verdi teki sittemmin oopperastaan uudistetun version, "Jérusalemin", joka oli laulettu ranskaksi. I Lombardin ensiesitys oli Teatro alla Scalassa 11. helmikuuta 1843.


title: I Lombardi

text: I Lombardin koko nimi on "I Lombardi alla prima crociata" ("lombardialaiset ensimmäisellä ristiretkellä"), mutta useimmiten siitä käytetään lyhyempää muotoa.


title: Daniel arap Moi

text: Daniel Toroitich arap Moi (s. 2. syyskuuta 1924) oli Kenian toinen presidentti vuosina 1978–2002.


title: Daniel arap Moi

text: Koulutukseltaan Moi on opettaja, ja työskenteli tässä ammatissa kymmenen vuotta ennen kuin hänet valittiin Rift Valleyn maakunnan parlamenttiin vuonna 1955. Vuonna 1960 hän perusti Ronald Ngalan kanssa KADU:n ("Kenya African Democratic Union") haastaakseen KANU:n ("Kenya African National Union"), jota johti Kenian ensimmäinen presidentti Jomo Kenyatta. KADU:n päätarkoituksena oli maan pienten vähemmistöheimojen, kuten Moin edustamien kalenjinien (tugen) puolustaminen suurten luo- ja kikujuheimojen ylivaltaa vastaan.


title: Daniel arap Moi

text: Moi valittiin parlamenttiin 1961 ja hän oli itsenäisyyttä edeltävän hallituksen opetusministerinä 1960–1961.


title: Daniel arap Moi

text: Kun Kenia itsenäistyi vuonna 1963, Kenyatta vakuutti Moille, että KADU:n ja KANU:n piti yhdistyä siirtomaavallan jäänteiden purkamiseksi. Keniasta tuli näin "de facto" yksipuoluevaltio, jota kikujut ja luot hallitsivat. Kenyatta varmisti myös muiden heimojen tuen nimittämällä Moin sisäministerikseen 1964 ja varapresidentiksi 1967. Hänen nimityksensä oli myös kompromissi kahden valtaheimon valtakamppailussa. Kikuju-eliitti vastusti edelleen Moita ja yritti muuttaa perustuslakia estääkseen varapresidentin pääsyn presidentiksi, kun iäkäs Kenyatta (synt. 1889) kuolisi. Kenyatta oli kuitenkin ehdottomasti tätä vastaan.


title: Daniel arap Moi

text: Kenyattan kuoltua vuonna 1978 Moi nousi virallisesti KANU:n johtoon ja sen presidenttiehdokkaaksi. Hän saavutti suosiota kansanläheisellä suhtautumisellaan, johon kuuluivat muun muassa kiertomatkat ympäri maata. Moin tiukimpia vastustajia olivat maan suurimman heimon kikujuiden edustajat.


title: Daniel arap Moi

text:
Oppositiopuolueet kiellettiin kesäkuussa 1982, jolloin maasta tuli virallisestikin yksipuoluevaltio.
Hezekiah Ochukan johtaman elokuun 1982 ilmavoimien upseerien vallankaappausyrityksen jälkeen Moi kukisti opposition ja puhdisti maan hallintoa rankalla kädellä Kenyattan aikaisista luottomiehistä. Moin vastustajia oli edelleen muun muassa yliopistoissa, mutta salainen poliisi solutti nämä ryhmät ja niiden edustajat siirtyivät maanpakoon. Tuona aikana Kenia oli vahvasti Yhdysvaltain ja lännen tukema, ja etuvartio kommunistien tukemia Etiopiaa ja Tansaniaa vastaan. Kenia luopui virallisesti yksipuoluejärjestelmästä joulukuussa 1991. Vuonna 1992 pidettiin ensimmäiset monipuoluevaalit. Opposition hajaannuksen vuoksi Moi voitti vaalit vuosina 1992 ja 1997, mutta ei asettunut ehdokkaaksi enää vuonna 2002. Hänen seuraajakseen presidenttinä nousi kikujuheimoon kuuluva Mwai Kibaki.


title: Daniel arap Moi

text: Moin hallintoa pidetään yhtenä Afrikan korruptoituneimmista. Hänen 24-vuotisen valtakautensa aikana hallitukselta väitetään varastetun miljardi puntaa. Moin perheen haltuun päätyi sijoituksia 28 maassa, mukaan luettuna hotelleja ja asuintaloja Etelä-Afrikassa ja Yhdysvalloissa, 10 000 hehtaarin maatila Australiassa, kolme hotellia Lontoossa, neljän miljoonan punnan talo Surreyssa ja kahden miljoonan punnan kattohuoneisto Knightsbridgessa.


title: Daniel arap Moi

text: Moin pojilla Philipilla ja Gideonilla on raportoitu olevan 384 ja 550 miljoonan punnan omaisuudet.


title: Depok

text: Depok on kaupunki Jaavan saarella, Indonesiassa. Se sijaitsee juuri Jakartan eteläpuolella. Depokissa sijaitsee muun muassa Indonesian yliopisto (Universitas Indonesia).


title: Nagutskoje

text: Nagutskoje on kylä Lounais-Venäjällä Stavropolin aluepiirin Mineralnyje Vodyn piirissä. Sen asukasluku on 3 146 (2006).


title: Nagutskoje

text:
Nagutskoje tunnetaan neuvostoliittolaiskirjailija Arkadi Perventsevin synnyinpaikkana.
Myös Neuvostoliiton johtaja Juri Andropov syntyi siellä.


title: Mwai Kibaki

text: Mwai Kibaki (s. 15. marraskuuta 1931) on kenialainen poliittikko, joka oli maansa kolmas presidentti. Hän kuuluu Kenian suurimpaan etniseen ryhmään, kikujuihin. Hän seurasi Daniel arap Moita presidentin virkaan 30. joulukuuta 2002. Kibaki kuuluu Kenian nykyiseen johtavaan puolueeseen, sateenkaarikoalitio NARC:iin, joka voitti vuoden 2002 maan johdossa vuodesta 1963 olleen KANU-puolueen, jossa myös Kibaki aikaisemmin vaikutti.


title: Mwai Kibaki

text: Kibakin näkyvin päätös on ollut päätös luopua koulumaksuista 2004. Vuonna 2005 häntä syytettiin korruptiosta, mikä on erityisen merkittävää, koska korruption vastaisuus oli yksi Kibakin keskeisistä vaaliteemoista.


title: Mwai Kibaki

text: Kikabi syntyi maanviljelijäperheeseen Nyerin kaupungissa perheen nuorimpana poikana. Hän pärjäsi koulussa erinomaisesti ja muutti Ugandan pääkaupunkiin Kampalaan opiskelemaan taloustiedettä, historiaa ja valtiotiedettä Makereren yliopistoossa. Hän valmistui luokkansa parhaana ja hänelle myönnettiin stipendi, jonka turvin hän saattoi jatkaa opintojaan Yhdistyneessä kuningaskunnassa.


title: Mwai Kibaki

text: Opiskeltuaan julkistaloutta London School of Economicsissa hän muutti takaisin Kampalaan opettamaan Makareren yliopistossa. 1960-luvun alussa hän kuitenkin jätti työnsä siirtyäkseen työskentelemään KANU:ssa ("Kenya African National Union"). Vuonna 1963 hänet valittiin kansanedustajaksi, ja siitä lähtien hän on ollut jatkuvasti mukana maansa politiikassa.


title: Mwai Kibaki

text: Vuonna 1991 hän erosi KANU:sta ja perusti demokraattisen puolueen (DP). Vuonna 1992 hän sijoittui presidentinvaaleissa kolmanneksi ja vuonna 1997 toiseksi. Seuraavien vaalien lähestyessä vuonna 2002 DP ja NAK ("National Alliance Party of Kenya") liittoutuivat muodostaen sateenkaarikoalition (NARC). 27. joulukuuta 2002 NARC voitti KANU:n ylivoimaisesti ja Kibaki sai presidentinvaaleissa 62 % äänistä ja KANU:n ehdokas 31 %. 30. joulukuuta Kibaki julistettiin Kenian kolmanneksi presidentiksi.


title: Mwai Kibaki

text: Kibaki valittiin presidentiksi paljolti luvatessaan korruptionvastaisia toimia valtion kassan tyhjentäneen Moin 24-vuotisen valtakauden jälkeen. Hän lupasi myös säätää maalle uuden perustuslain. Kansainvälinen valuuttarahasto myönsi maalle uusia lainoja 2003 lähtien hallituksen osoitettua haluavansa todella kitkeä korruptiota. Sen sijaan Kibakin perustuslakiuudistuksesta marraskuussa 2005 järjestetty kansanäänestys koitui hänen tappiokseen. Useat Kibakin tukijat jättivät hänen hallituksensa ja perustivat uuden puolueen.


title: Mwai Kibaki

text:
Vuoden 2007 presidentinvaaleissa Kibaki pyrki jatkokaudelle. Hänen merkittävimmäksi kilpailijakseen tuli vasemmistopopulistinen miljonääri Raila Odinga. Odinga johti äänenlaskua ajoittain 3,7 miljoonalla äänellä Kibakin 3,4 miljoonaa vastaan ja ehti julistautua voittajaksi. Lopulta keskusvaalikomissio julisti Kibakin voittaneen 4 584 721 äänellä, jolloin eroksi Odingaan tuli 230 000 ääntä. Hidas äänenlasku ja tuloksen muuttuminen sen loppuvaiheessa sai Odingan ja hänen kannattajansa syyttämään Kibakia vaalivilpistä ja oppositio aloitti mellakoinnin Nairobissa tuloksen julistamisen jälkeen.
Vuoden 2008 alussa maan keskusvaalilautakunnan puheenjohtaja Samuel Kivuitu kertoi lehden haastattelussa, ettei tiennyt kuka vaalit voitti ja tulos julistettiin valtapuolueen painostuksesta.


title: Cafu

text: Cafu, oikealta nimeltään Marcos Evangelista de Moraes (s. 7. kesäkuuta 1970 São Paulo, Brasilia) on entinen brasilialainen jalkapalloilija, pelipaikaltaan oikea laitapuolustaja. Cafulla on myös Italian kansalaisuus.


title: Cafu

text: Cafu on kautta aikain eniten otteluita Brasilian maajoukkueessa pelannut pelaaja (142). Otteluissa hän on tehnyt viisi maalia. Brasilian paidassa hän on voittanut kaksi maailmanmestaruutta (1994 ja 2002). Hän on myös ainoa pelaaja, joka on ollut mukana kolmesti MM-kisojen loppuottelussa. Copa Américan hän voitti vuosina 1997 ja 1999.


title: Cafu

text: Seuratasolla Cafu aloitti uransa kotikaupunkinsa São Paulo:ssa, jonka riveissä voitti Brasilian liigamestaruuden 1991 ja Copa Libertadoresin vuosina 1992 ja 1993. Vuonna 1995 hän siirtyi Espanjaan Real Zaragozan ja voitti samana vuonna Cup-voittajien cupin. Vuonna 1996 hän palasi takaisin kotikaupunkinsa joukkueeseen Palmeirasiin. Vuonna 1997 hän siirtyi Serie A:n Romaan ja voitti vuonna 2001 Italian mestaruuden. 2003 hän siirtyi vapaalla siirrolla Milaniin, minkä riveissä hän voitti Italian mestaruuden 2004, ja pelasi Mestarien liigan finaalissa 2005. Hänet tunnetaan hymyilevänä legendana.


title: Cafu

text: Maaliskuussa 2004 Pelé nimesi hänet FIFA 100:aan, eli luetteloon 125 parhaasta elävästä jalkapalloilijasta.


title: Redondo

text: Redondo on kunta Portugalissa. Se sijaitsee Évoran piirissä. Redondon pinta-ala on 370 neliökilometriä ja asukasluku noin 7 000.


title: Santiago Ezquerro

text: Santiago Ezquerro Marín (s. 14. joulukuuta 1976 Calahorra, Logroñon maakunta, Espanja) on espanjalainen jalkapalloilija.


title: Santiago Ezquerro

text: Ezquerro on pamplonalaisen Osasunan kasvatti, mutta ensiesiintymisensä korkeimmalla sarjatasolla Primera Divisiónissa hän teki madridilaisessa Atléticossa 21. syyskuuta 1996 vierasottelussa Logroñésia vastaan.


title: Santiago Ezquerro

text: Vuodet 1998–2005 Ezquerro edusti bilbaolaista Athleticia, jossa hän nousi lopullisesti avauskokoonpanon pelaajaksi. Vuonna 2005 hän siirtyi Barcelonaan, jonka kanssa hän oli voittamassa sekä Espanjan pääsarjamestaruutta että Mestarien liigaa vuonna 2006. Peliaika joukkueessa oli kuitenkin vähissä, ja sopimuksen umpeuduttua kesällä 2008 Ezquerro palasi takaisin kasvattajaseuraansa Osasunaan, joka oli tällä välin noussut takaisin pääsarjaan. Paluu ei sujunut odotetusti ja muun muassa loukkaantumisten vuoksi Ezquerro pelasi vain kymmenessä sarjaottelussa. Kesällä 2009 Ezquerro ja seura purkivat sopimuksensa vuoden etuajassa.


title: Santiago Ezquerro

text: Ezquerro on pelannut kerran Espanjan maajoukkueessa, 5. syyskuuta 1998 EM-karsintaottelussa Kyprosta vastaan.


title: Impotenssi

text: Impotenssi tarkoittaa miehen kyvyttömyyttä saada erektio tai laueta sukupuoliyhdynnässä. Se on miehillä tavallisin seksuaalielämän häiriö. Yhdyntään kyvytöntä miestä kutsutaan impotentiksi. Impotenssin vastakohta on potenssi eli yhdyntäkyky.


title: Impotenssi

text:
Arviolta kymmenen prosenttia miehistä kärsii heikosta tai puuttuvasta erektiokyvystä.
__notoc__


title: Impotenssi

text: Impotenssi johtuu erektiohäiriöstä; erektiohäiriöinen ei kuitenkaan välttämättä ole yhdyntäkyvytön eli impotentti.


title: Impotenssi

text: Impotenssilla on lukuisia syitä, kuten jännitys ja stressi, sairaus, alkoholi, masennus, sydän- ja verisuonitaudit, neurologiset häiriöt (mm. MS-tauti), hormonitoiminnan häiriöt ja lääkkeet. Tupakointi lisää impotenssin riskiä ja saattaa pahentaa sitä.


title: Impotenssi

text: Impotenssin hoito riippuu sen taustalla olevasta syystä. Prostaglandiinipistos on mahdollinen mutta saattaa aiheuttaa huomattavan pitkäkestoisen, jopa tuntien mittaisen erektion. Jos impotenssin syynä ei ole seksuaalisen halun puute, saatetaan käyttää tablettilääkettä, kuten fosfodiesteraasi PDE5-estäjä sildenafiilia. Jos impotenssin ovat aiheuttaneet siittimen verisuoniongelmat, se voidaan korjata kirurgisella hoitotoimenpiteellä. Kaikkiaan impotenssin ennuste on varsin hyvä.


title: Copper River and Northwestern Railway

text: Copper River and Northwestern Railway oli Kennecott Corporationin vuosina 1909–1911 rakennuttama kuparimalmin kuljetuksiin tarkoitettu rautatie. Rautatie alkoi Kennicottin kaivoskaupungista ja päättyi Cordovaan. Rautatien pituus oli 315 kilometriä.


title: Copper River and Northwestern Railway

text: Rautatietä oli rakentamassa tuhansia työntekijöitä. Ratalinjaus kulki jäätiköiden ympäri, kanjoneiden yli ja runsaslumisten lumivyöryalueiden lävitse. Ratalinjalle rakennettiin kaikkiaan 129 siltaa, ja niiden yhteiskustannukset olivat 2,5 miljoonaa Yhdysvaltain dollaria. Kallein silloista oli ns. Million Dollar Bridge, jonka rakentaminen maksoi 1,4 miljoonaa dollaria. Rautatien ja sen rinnalla kulkevan puhelinlinjan lopullisiksi kustannuksiksi tuli 20 miljoonaa dollaria.


title: Copper River and Northwestern Railway

text: Yli-insinööri E.C. Hawkins ja ylitarkastaja Samuel löivät radan viimeisen, kuparisen naulan rataan Kennicottissa keskiviikkona 29. maaliskuuta 1911. Ratalinjaus valmistui nopeasti, jotta rautatieyhtiö saisi haltuunsa maa-alueita ratalinjan varrelta. Maaoikeuden saamiseksi radan rakentamisluvassa määrättiin rakennusajaksi neljä vuotta.


title: Copper River and Northwestern Railway

text: Radan rakentamiskustannukset olivat kannattava investointi, sillä radanvarren kaivokset tuottivat yhtiön toiminnan aikana yli 200 miljoonan dollarin arvosta kuparia.


title: Copper River and Northwestern Railway

text: Kannattavat kaivokset kuitenkin ehtyivät ja viimeinen juna ajettiin 11. syyskuuta 1938. Vuonna 1941 Kennecott Corporation lahjoitti sillat ja ratalinjan varren maa-alueet Yhdysvaltain hallitukselle maantiereitiksi. Maantietä ei kuitenkaan koskaan rakennettu.


title: Copper River and Northwestern Railway

text: Jo toiminta-aikanaan rautatie sai lyhenteestään CR&NW ja toiminnastaan johtuen lempinimen "Can't Run and Never Will", eli vapaasti suomennettuna "ei osaa liikennöintiä eikä tule koskaan osaamaankaan".


title: Copper River and Northwestern Railway

text: 24. huhtikuuta 1973 rautatie lisättiin Yhdysvaltain kansalliseen historiallisten paikkojen rekisteriin. 5. joulukuuta 2002 rekisteriin lisättiin myös rautatien lepohuone.


title: Alankomaiden jalkapallomaajoukkue

text: Alankomaiden miesten jalkapallomaajoukkue () edustaa Alankomaita kansainvälisissä jalkapallo-otteluissa. Se toimii Alankomaiden kuninkaallisen jalkapalloliiton alaisuudessa, joka myös hallinnoi koko Alankomaiden jalkapalloa.


title: Alankomaiden jalkapallomaajoukkue

text: Joukkuetta kutsutaan usein lempinimellä "Oranje" Orania-Nassaun suvun mukaan. Kuten koko maata, joukkuettakin kutsutaan puhekielessä myös nimellä Hollanti.


title: Alankomaiden jalkapallomaajoukkue

text: Alankomaat on useimmin maailmanmestaruuskilpailuiden finaalissa pelannut joukkue, joka ei ole koskaan voittanut turnausta. Joukkueen suurimpia saavutuksia ovat Euroopan-mestaruus 1988 ja kolme maailmanmestaruuskilpailujen hopeasijaa: 1974, 1978 ja 2010.


title: Alankomaiden jalkapallomaajoukkue

text: Alankomaat pelasi virallisen ensimmäisen kansainvälisen ottelunsa Antwerpenissä Belgiaa vastaan 30. huhtikuuta 1905. Pelaajat valitsi Alankomaiden jalkapalloliiton viisijäseninen komissio. Tuloksen ollessa 90 minuutin jälkeen 1–1 peli ratkaistiin jatkoajalla, jossa Eddy de Neve teki kolme maalia ja näin Alankomaat voitti ottelun luvuin 4–1. Lontoon olympialaisissa 1908 maan joukkue voitti olympiapronssia.


title: Alankomaiden jalkapallomaajoukkue

text: Alankomaat esiintyi ensimmäisen kerran maailmanmestaruuskilpailussa vuonna 1934. Toisen esiintymisensä jälkeen vuonna 1938 he osallistuivat seuraaviin kisoihin vasta vuonna 1974.


title: Alankomaiden jalkapallomaajoukkue

text: 1970-luvulla kehitettiin pelityyli, jolle annettiin nimitys "totaalinen jalkapallo" (). Sen edelläkävijöitä olivat Ajax pelinrakentajansa Johan Cruyffin johdolla ja maajoukkueen päävalmentaja Rinus Michels. Alankomaat kehittyi valtavin harppauksin, ja onnistui pääsemään samalla vuosikymmenennellä kaksissa peräkkäisissä maailmanmestaruuskilpailuissa finaaliin. Vuoden 1970 maailmanmestaruuskilpailut voittaneen Brasilian maajoukkueen kapteeni Carlos Alberto sanoi finaalin jälkeen: ”Ainoa joukkue, jonka näin tekevän asiat toisin, oli Hollanti vuoden 1970 maailmanmestaruuskilpailuissa. Siitä lähtien kaikki on minusta näyttänyt enemmän tai vähemmän samalta… Heidän ’karuselli’-pelityylinsä oli hämmästyttävää katsella ja upeaa pelille.”


title: Alankomaiden jalkapallomaajoukkue

text: Vuoden 1974 Saksan MM-kisoissa Alankomaat pelasi valmentaja Rinus Michelsin ”totaalisen jalkapallon” periaatteiden mukaisesti. Joukkueeseen kuuluivat muiden muassa Johan Cruijff, Johan Neeskens, Arie Haan ja Johnny Rep. Lyötyään sekä Brasilian että Argentiinan turnauksen toisella kierroksella oranssipaidat etenivät aina loppuotteluun saakka. Münchenissä pelatussa loppuottelussa isäntämaa Saksa oli kuitenkin niukasti parempi maalein 2–1. Johan Neeskens iski Alankomaat johtoon ottelun ensimmäisellä minuutilla rangaistuspotkulla ennen kuin saksalaiset olivat edes ehtineet koskea palloon. Paul Breitner ja Gerd Müller viimeistelivät kuitenkin vielä maalin mieheen, ja Saksa kruunattiin mestariksi.


title: Alankomaiden jalkapallomaajoukkue

text: MM-kisoihin verrattuina vuoden 1976 Euroopan-mestaruuskilpailut olivat pettymys. Alankomaat hävisi niissä välierässä Tšekkoslovakialle kovasta taistelusta huolimatta.


title: Alankomaiden jalkapallomaajoukkue

text: Vuoden 1978 maailmanmestaruuskilpailut järjestettiin Argentiinassa. Johan Cruijff kieltäytyi pelaamasta sotilasjuntan hallitsemassa maassa, joten Alankomaat joutuivat tulemaan toimeen ilman suurinta tähteään. Valmentaja Ernst Happel onnistui kuitenkin keräämään lähes kaikki neljä vuotta aiemmissa kisoissa loistaneet pelaajat. Turnauksen alku ei sujunut toivotulla tavalla, sillä Skotlannin onnistui voittaa oranssipaidat, ja Perukin nipisti alankomaalaisilta tasapelin. Toisella kierroksella Alankomaat jätti taakseen muiden muassa Italian ja Saksan edeten jälleen isäntämaan seuraksi loppuotteluun. César Luis Menottin valmentama Argentiina siirtyi Mario Kempesin maalilla ottelussa johtoon, mutta vaihdosta kentälle otettu Dick Nanninga toi Alankomaat tasoihin kymmenen minuuttia ennen loppua. Rob Rensenbrinkillä oli tuhannen taalan paikka ratkaista maailmanmestaruus ottelun viimeisellä minuutilla, mutta laukaus osui tolppaan. Jatkoajalla Argentiina teki kaksi maalia, ja Alankomaat joutui toisen kerran peräkkäin tyytymään MM-kisojen kakkostilaan.


title: Alankomaiden jalkapallomaajoukkue

text: Alankomaat sijoitettiin Saksan, Portugalin ja Tanskan kanssa alkulohko B:hen, jonka media nimesi "kuolemanlohkoksi". Alankomaat hävisi Tanskalle 0–1, Saksalle 1–2 ja Portugalille 1–2, ja jäi näin jo lohkovaiheeseen. Kilpailujen jälkeen päävalmentaja Bert van Marwijk vapautettiin tehtävästään.


title: Alankomaiden jalkapallomaajoukkue

text: Louis van Gaal, joka oli aiemmin ollut epäonnistuneesti valmentamassa Alankomaita vuoden 2002 maailmanmestaruuskilpailujen karsinnoissa, tuli takaisin valmentajaksi. Alankomaat voitti 13 ottelua ja pelasi yhden tasapelin voittaen karsintalohkonsa. Joukkue kosti vuoden 2010 loppuottelun häviönsä hallitsevalle maailmanmestarille hämmästyttävällä 5–1 -voitolla avausottelussa, kun Robin van Persie ja Arjen Robben tekivät kumpikin kaksi maalia sekä Stefan de Vrij yhden. Toisessa ottelussaan, Australiaa vastaan, Alankomaat oli aluksi häviöllä 1–2, mutta voitti lopulta ottelun lukemin 3–2. Maalit tekivät Arjen Robben, Robin van Persie ja Memphis Depay.


title: Alankomaiden jalkapallomaajoukkue

text: Alankomaat voitti neljännesvälierässä Meksikon 2–1 Wesley Sneijderin ja Klaas-Jan Huntelaarin tekemillä maaleilla. Puolivälierässä vastaan tuli Costa Rica. Ottelua ei saatu ratkaistuksi varsinaisella peliajalla tuloksen ollessa 90 minuutin jälkeen 0–0. Alankomaat voitti Costa Rican vasta rangaistuspotkukilpailussa maalein 4–3, ja eteni näin välieriin.


title: Alankomaiden jalkapallomaajoukkue

text: Välierässä vastassa oli Argentiina. Alankomaat sai siinä yhden hyvän mahdollisuuden Arjen Robbenin ohittaessa Argentiinan supertähden Lionel Messin. Ratkaisua ei varsinaisella eikä jatkoajalla saatu aikaiseksi, jolloin peli eteni rangaistuspotkukilpailuun. Siinä Alankomaille maalin tekivät Arjen Robben ja Dirk Kuyt, mutta se ei riittänyt, vaan joukkue hävisi Argentiinalle rangaistuspotkukilpailun maalein 2–4.


title: Alankomaiden jalkapallomaajoukkue

text: Pronssiottelussa Alankomaat pelasi kisaisäntää Brasiliaa vastaan, ja otti ottelun välittömästi haltuunsa Robin van Persien tehdessä rangaistuspotkusta maalin 3. minuutilla. Daley Blind lisäsi johtoa 17. minuutilla ja kolmannen maalin teki Georginio Wijnaldum 91. minuutilla. Näin Alankomaat saavutti ensimmäiset maailmanmestaruuskilpailuiden pronssimitalinsa.


title: Alankomaiden jalkapallomaajoukkue

text: Louis Van Gaal erosi heti vuoden 2014 maailmanmestaruuskilpailuiden jälkeen ja siirtyi valmentamaan englantilaista Manchester Unitedia. Hänen tilalleen valmentajaksi tuli Guus Hiddink, joka oli aikaisemmin valmentanut joukkueen neljänneksi vuoden 1998 maailmanmestaruuskilpailuissa. Guus Hiddink erosi 29. kesäkuuta 2015 tehtävästään ja hänen tilalleen päävalmentajaksi nousi Danny Blind. Blind ilmoitti 21. elokuuta 2015 vuoden 2016 Euroopan-mestaruuskilpailuiden karsintaotteluihin Turkkia ja Islantia vastaan alustavan joukkueen, jossa oli yllätyksellisiä nimiä kuten Kenny Tete, Jaïro Riedewald, Vurnon Anita ja Terence Kongolo. Alankomaat ei päässyt vuoden 2016 EM-kilpailuihin.


title: Alankomaiden jalkapallomaajoukkue

text: Päävalmentaja Danny Blind sai potkut 27. maaliskuuta 2017 huonosti menneiden karsintojen vuoksi. Päävalmentajaksi nousi väliaikaisesti Blindin apulaisvalmentajana toiminut Fred Grim. Toukokuun alussa 2017 ilmoitettiin, että Dick Advocaatista tulee kolmatta kertaa Alankomaiden jalkapallomaajoukkueen päävalmentaja. Hänen sopimuksensa kattaa MM2018-karsinnat. Advocaatin johdolla Alankomaat pelasi viisi MM-karsintaottelua, joissa se voitti Luxemburgin, Bulgarian, Valko-Venäjän ja Ruotsin. Ainoa karsintatappio tuli Ranskalle Pariisissa 4-0 lukemin. Alankomaat jäi kuitenkin karsintalohkonsa kolmanneksi tasapisteillä Ruotsin kanssa. Ruotsi eteni kuitenkin jatkokarsintoihin paremman maalieronsa turvin.


title: Alankomaiden jalkapallomaajoukkue

text:
Seuraavat pelaajat on kutsuttu alustavaan joukkueeseen Euroopan-mestaruuskilpailuiden 2016 karsintoihin Islantia vastaan 3. syyskuuta 2015 ja Turkkia vastaan 9. syyskuuta 2015.
"Ottelut ja maalit on päivitetty 12. kesäkuuta 2015 Latviaa vastaan pelatun ottelun jälkeen."


title: Alankomaiden jalkapallomaajoukkue

text: Muut viimeisten 12 kuukauden aikana pelattuihin maaotteluihin nimetyt maajoukkueuraansa jatkavat pelaajat:Päivitetty "28. huhtikuuta 2015", eniten maaotteluita pelanneet pelaajat pelaajat Alankomaissa ovat:


title: Alankomaiden jalkapallomaajoukkue

text: Päivitetty "28. huhtikuuta 2015", eniten maaleja tehneet pelaajat pelaajat Alankomaissa ovat:


title: Rafael Alkorta

text: Rafael Alkorta Martínez (s. 16. syyskuuta 1968 Bilbaossa, Vizcayan maakunnassa, Espanjassa) on espanjalainen baskisukuinen entinen jalkapalloilija, joka lopetti ammattilaisuransa vuonna 2002.


title: Rafael Alkorta

text: Alkorta pelasi pitkällä maajoukkueurallaan Espanjan paidassa 54 maaottelua, joista ensimmäisen 26. toukokuuta 1990 Jugoslaviaa vastaan. Alkorta pelasi myös MM-kilpailuissa 1990, 1994 ja 1998 sekä EM-kilpailuissa 1996. Seurajoukkueista puolustajana pelannut Alkorta edusti lähes koko uransa kotikaupunkinsa Athletic Bilbaoa, lukuun ottamatta vuosia 1993–1997, jotka hän pelasi Real Madridissa. Noina vuosina Alkorta voitti kaksi kertaa Espanjan-mestaruuden ja kerran Espanjan supercupin. Liigaotteluita hän ehti pelata 364.


title: Tjodalv

text: Tjodalv (s. Kenneth Åkesson) on norjalainen rumpali. Hän perusti yhdessä Silenozin ja Shagrathin kanssa Dimmu Borgirin vuonna 1993. Tjodalv soitti Dimmu Borgirissa alun perin kitaraa, mutta siirtyi kuitenkin rumpuihin. Tjodalv ilmoitti 1999 eroavansa yhtyeestä perheasioiden takia. Tjodalv tunnetaan myös Old Man's Childin rumpalina. Nykyään Tjodalv soittaa Susperian rumpalina.


title: Laisenia Qarase

text: Laisenia Qarase (s. 4. helmikuuta 1941, Mavana) on fidžiläinen poliitikko. Qarase valittiin 4. heinäkuuta 2000 Fidžin kuudenneksi pääministeriksi. Hänet karkotettiin kotisaarelleen vuoden 2006 sotilasvallankaappauksen myötä, mutta virallisesti hän ei ole lopettanut tointaan pääministerinä. Käytännössä pääministerin tehtäviä hoitaa väliaikaishallituksessa amiraali Frank Bainimarama.


title: Laisenia Qarase

text: Qarase opiskeli Aucklandin yliopistossa, Uudessa-Seelannissa.


title: Nicaragualainen viittomakieli

text: Nicaragualainen viittomakieli (lyhenne ISN, "Idioma de Señas de Nicaragua" tai "Idioma de Signos Nicaragüense") on kuurojen lasten spontaanisti kehittämä kieli, joka luotiin eräissä Länsi-Nicaraguan kouluissa 1970- ja 1980-luvulla. Kielitieteilijöille ISN on erityinen kiinnostuksen kohde, sillä näin he voivat tutkia uuden kielen syntymistä itse paikalla. Kielitieteilijät kiistelevät kuitenkin vielä joistain kysymyksistä ISN:ään liittyen, muun muassa sen säilymisestä tulevaisuudessa muiden viittomakielten vaikutuksen alaisena.


title: Nicaragualainen viittomakieli

text: Nicaraguassa ei ollut varsinaista kuurojen yhteisöä ennen 1970-lukua, vaan toisistaan erillään asuvat kuurot kommunikoivat perheen ja ystävien kanssa käyttäen yksinkertaisia kotiviittomia ja eleitä. Varsinainen viittomakieli tuli ajankohtaiseksi vasta vuonna 1977, kun erityiskoulu perusti alun perin 50 kuurolle lapselle oman opetusohjelman. Managuassa sijaitsevan koulun oppilasmäärä kasvoi sataan vuoteen 1979 mennessä.


title: Nicaragualainen viittomakieli

text: Vuonna 1980 Managuaan perustettiin toinen, kuuroille nuorille tarkoitettu ammattikoulu nimeltä Villa Libertad, ja 1983 näissä kahdessa koulussa kuuroja oppilaita oli yhteensä yli 400. Alun perin kieliohjelma korosti puhuttua espanjan kieltä ja huuliltalukemista, ja opettajien käyttämät viittomat rajoittuivat yksittäisten aakkosten sormiviittomiin. Ohjelma ei saanut tuulta purjeisiin, sillä useimmat oppilaat eivät pystyneet ymmärtämään yksittäisten sanojen merkitystä. Samaan aikaan kun opettajien ja oppilaiden välinen kielellinen kommunikointi jäi vähäiseksi, leikkikentillä, koulun käytävillä ja koulubussi tarjosivat hyvän maaperän lasten välisen kommunikoinnin kehittymiselle. He loivat oman, kreolin tapaisen kielen yhdistelemällä pidgin-tyyppisten kotiviittomien osia ja eleitä. Tätä kieltä kutsutaan sen ensiasteella nimellä "Lenguaje de Signos Nicaragüense" (LSN), jota käyttävät edelleen ne, jotka olivat koulussa jo teini-ikäisiä kielen syntymisen aikaan.


title: Nicaragualainen viittomakieli

text: Koulun henkilökunta ei voinut ymmärtää oppilaiden keskinäistä kommunikointia, ja he kutsuivat avukseen ulkopuolisen asiantuntijan. Kesäkuussa 1986 Nicaraguan opetusministeri otti yhteyttä Northeasternin yliopistossa toimineen, amerikkalaisen viittomakielen tutkijaan Judy Kegliin. Kun Kegl kollegoineen alkoi analysoida kieltä, he huomasivat nuorempien lasten omaksuneen kielen vanhemmilta lapsilta pidginin tapaisesti ja vieneen sen monimutkaisemmalle tasolle, jossa he käyttivät yhteisesti sovittuja verbimuotoja ja muita kieliopille tyypillisiä piirteitä. Tämä monimutkaisempi viittomakieli tunnetaan nyt nimellä ISN ("Idioma de Signos Nicaragüense").


title: Nicaragualainen viittomakieli

text: Viime aikoina eri tiedelehdissä ja muissa julkaisuissa Nicaraguan tapausta on käsitelty lukuisissa artikkeleissa, ja tapaus on saanut huomiota myös yhdysvaltalaisessa julkisen palvelun radioasemassa, National Public Radiossa.


title: Nicaragualainen viittomakieli

text: Nicaragualainen viittomakieli edustaa melko epätavallista kielen syntytapaa, kun kielen kehitykseen ei ole osallistunut alkuperäiskieltä sujuvasti puhuva aikuisväestö. Yleensä kreolikielet kehittyvät pidginistä, mutta ISN kehittyi nuorten muodostaman ryhmän käyttämistä sekalaisista kotiviittomista ja eleistä.


title: Nicaragualainen viittomakieli

text: Joidenkin mielestä Managuan tapaus todistaa, että kielen oppiminen on syvällä ihmismielessä. "Nicaraguan tapaus on ainutkertainen tapahtuma historiassa", "The Language Instinct" -teoksen kirjoittaja Steven Pinker sanoo. "Meillä on ollut mahdollisuus nähdä miten lapset luovat kielen, ja tallentaa se tieteellisesti ja yksityiskohtaisesti. Ja tämä on ollut ensimmäinen ja ainut kerta, kun olemme nähneet kielen syntyvän tyhjästä." Vuodesta 1990 monet muutkin tutkijat (mm. Ann Senghas, Marie Coppola, Richard Senghas, Laura Polich jne.) ovat alkaneet tutkia tämän uniikin kielen kehitystä ja sen yhteisöä. Kaikilla heistä on oma näkemyksensä ISN:n syntyyn johtaneista tapahtumista ja kielen kehityksestä, mutta he ovat yhä mieltä siitä, että tämä tutkittava ilmiö on tähän mennessä paras tiedonlähde kielen syntymisestä.


title: Nicaragualainen viittomakieli

text: Tutkijat ovat eri mieltä siitä, missä kehitysvaiheessa ISN:ä voi pitää täysin kehittyneenä kielenä. Coppolan mielestä toisistaan erillään olevien nicaragualaisten perheiden käyttämät viittomat sisältävät osia, jotka kuuluvat kielen määritelmään. Ann Senghasin mielestä ISN:stä tuli syntynsä jälkeen yhä monimutkaisempi nuorten oppijoiden menestyksen johdosta.


title: Nicaragualainen viittomakieli

text: Aloitettuaan tutkimuksensa Nicaraguassa 1986 Kegl varoi tutustuttamasta ainuttakaan tuntemaansa viittomakieltä (etenkin amerikkalaista viittomakieltä) Nicaraguan kuurojen yhteisölle ennen kuin heidän alkuperäinen viittomakielensä oli riittävän vakiintunut. Syy tähän on kielitieteessä jo vuosikymmenien ajan tuttu ilmiö, kielitieteellinen imperialismi: kun amerikkalaista viittomakieltä oli esitelty muiden maiden kuurojen yhteisöille, se usein korvasi alkuperäisiä, aiemmin olemassa olleita paikallisia viittomia. Keglin periaatteena oli lähinnä dokumentoida ja tutkia ISN:ä kuin häiritä tai muuttaa kieltä tai yhteisöä. Vaikka Kegl itse pysyi tarkkailijan roolissa, hän ei estänyt nicaragualaisten kuurojen altistumista muille viittomakielille. Hän kuitenkin kirjasi niinkin aikaisin kuin 1980-luvulla alkaneet (ja edelleen jatkuvat) kontaktit muihin viittomakieliin ja niiden vaikutuksen ISN:ään. Tämä vaikutus oli samanlaista kuin millä tahansa kielellä on toiseen.


title: Nicaragualainen viittomakieli

text: Joidenkin asiantuntijoiden mielestä nicaragualaiset lapset tulisi eristää, ja kuten odottaa saattaa, ehdotuksen etiikka on nostattanut keskustelua. Felicia Ackerman, Brownin yliopiston filosofian professori, kirjoitti The Times-lehteen vastakkaisen mielipiteensä. Koskien Keglin pelkoa "alkuperäiskielen tappamisesta" Ackerman kirjoittaa: "Ilmeisesti hän olisi valmis mieluummin tappamaan näiden lasten tulevaisuuden estämällä kommunikoinnin ulkomaailman kanssa."


title: Nicaragualainen viittomakieli

text: Kegl ja hänen aviomiehensä ovat perustaneet yhtiön, joka kantaa nimeä Nicaragualaisten viittomakieliprojektit (Nicaraguan Sign Language Projects Inc.). He ovat työskennelleet kuurojen nicaragualaislasten kanssa saadakseen heidät dokumentoimaan ja pitämään yllä alkuperäiskieltään. Keglit ovat myös yhtiönsä kanssa keränneet varoja perustaakseen Nicaraguan Atlantin-puoleiselle rannikolle kuurojen koulun, jossa koko henkilökuntana on nicaragualaisia kuuroja opettajia. He ovat myös tukeneet em. opettajien järjestämää koulutusta Nicaraguan muiden koulujen kuuroille opettajille. Lisäksi Keglit ovat, vastoin Ackermanin väitettä, tuoneet useita kuuroja opiskelijoita ja opettajia Nicaraguasta USA:han tarkempaa koulutusohjelman kehittämistä ja opettajakoulutusta varten. Judy Kegl on myös rahoittanut kuurojen nicaragualaisten osallistumisen ja esiintymisen erilaisissa kansainvälisissä konferensseissa, kuten "The Theoretical Issues in Linguistic Research" Amsterdamissa ja "Deaf Way IV" Washingtonissa.


title: Nicaragualainen viittomakieli

text: Tutkija William Stokoe, jonka monet tuntevat ASL-kielitieteen isänä, on eri mieltä siitä, että ISN:n synty olisi todiste synnynnäisestä kielen oppimisen kyvystä. Stokoe kyseenalaistaa myös väitteen, jonka mukaan ISN olisi syntynyt täysin ilman muiden kielten, esimerkiksi espanjan tai ASL:n, vaikutusta. Nämä väitteet perustuvat enemmän oletukselle kuin suoriin todisteisiin.


title: Nicaragualainen viittomakieli

text: Richard Senghas käytti väitöskirjansa otsikossa fraasia "puhumaton, kirjoittamaton" korostaakseen sitä yleistä harhaluuloa, että kielet, joilla ei ole kirjoitettua muotoa, eivät ole "oikeita" kieliä. Senghasin mielestä viittomakielet eivät saa ansaitsemaansa huomiota, koska niitä ei varsinaisesti puhuta tai kirjoiteta. Huomautettakoon kuitenkin, että Senghas ei ole koskaan väittänyt nicaragualaisen viittomakielen olevan "kirjoittamaton", vaan että useat, jotka eivät ole tutustuneet viittomakieliin, uskovat sen olevan vailla kirjoitettua muotoa. Vuodesta 1996 lähtien nicaragualaiset ovat itse kirjoittaneet kieltään sekä käsin että tietokoneiden avulla käyttäen SignWriting-nimistä tietokoneohjelmaa. Kirjoitetun ISN:n esimerkkejä löytyy muun muassa sivustoilta http://www.signwriting.org ja http://www.nslpinc.org. Tällä hetkellä nicaragualaisella viittomakielellä on suurin kirjasto kirjoitettuna millään maailmasta löytyvällä viittomakielellä. Kirjasto sisältää mm. kolme lukuopasta ISN-kielellä, espanjan kielen oppikirjoja (eri tasoisia tekstejä, harjoituskirjoja ja aapisia), Cuentos Español (espanjankielinen tarinakokoelma, jossa on mukana ISN-sanakirja), maantieteellistä tekstiä sekä monia muita kirjoituksia.


title: Pyhä Agatha

text: Pyhä Agatha on kristitty marttyyri, joka syntyi Sisiliassa joko Cataniassa tai Palermossa, ja tapettiin noin vuonna 250 Cataniassa. Hän on Catanian suojeluspyhimys.


title: Pyhä Agatha

text: Tarinan mukaan roomalainen hallitsija rakastui Agathaan, mutta koska Agatha ei pitänyt hänestä, alkoi hallitsija vainota häntä hänen kristinuskonsa takia. Agathan rinnat hakattiin pois, mutta ne kasvoivat ihmeen kautta uudelleen. Agatha esitetään usein kantamassa leikattuja rintojaan vadilla. Rintojen muodon vuoksi häntä on pidetty kellontekijöiden suojeluspyhimyksenä. Viime aikoina hänet on nostettu myös rintasyöpäpotilaiden suojeluspyhimykseksi.


title: Pyhä Agatha

text: Hallitsija raivostui Agathalle käyneestä ihmeestä entistäkin enemmän, ja Agatha tuomittiin poltettavaksi roviolla. Hän kuitenkin pelastui tuomioltaan maanjäristyksen vuoksi. Myöhemmin hän kuoli vankilassa.


title: Pyhä Agatha

text: Agathaa pidetään myös Maltan suojeluspyhimyksenä, sillä hänen esirukouksensa kerrotaan pelastaneen Maltan turkkilaisten maahanhyökkäykseltä vuonna 1551. Hänen muistopäiväänsä vietetään 5. helmikuuta, jolloin katoliset nunnat leipovat rinnan muotoisia pullia pyhimyksen muistoksi.


title: Alzira

text: Alzira oli Giuseppe Verdin kahdeksas ooppera. Se on kaksinäytöksinen. Sen italiankielisen libreton kirjoitti Salvatore Cammarano. Oopperan juoni perustuu Voltairen näytelmään "Alzire, ou les Américains". Oopperan ensiesitys oli San Carlon teatterissa, Napolissa 12. elokuuta 1845.


title: Csicop

text: CSICOP ("Committee for the Scientific Investigation of Claims of the Paranormal") on kansainvälinen skeptikkojärjestö, joka perustettiin vuonna 1976. Järjestön tavoitteena on tutkia objektiivisesti paranormaaleja ilmiöitä koskevia väitteitä, julkaista niitä koskevien tutkimusten tuloksia sekä saada laajempi yleisö arvostamaan tieteellistä tutkimusta. Tutkimuksia julkaistaan "Skeptical Inquirer" -lehdessä. Järjestö ón nykyiseltä nimeltään "The Committee for Skeptical Inquiry (CSI)".


title: Csicop

text: CSICOPin jäsenistöön kuuluvat tai ovat kuuluneet muun muassa


title: Francesco Maria Piave

text: Francesco Maria Piave (18. toukokuuta 1810 – 5. maaliskuuta 1876) oli italialainen libretisti. Hän oli säveltäjä Giuseppe Verdin elinikäinen ystävä ja kirjoitti libretot moniin hänen oopperoihinsa. Piave kirjoitti librettoja myös Giovanni Pacinille, Saverio Mercadantelle, Federico Riccille ja Michael Balfelle. Piave kärsi 1870-luvun alussa aivohalvauksen, jonka jälkeen hän ei enää kyennyt työskentelemään. Piave kuoli 65 vuoden ikäisenä maaliskuussa 1876.


title: Il corsaro

text: Il corsaro on Giuseppe Verdin vuonna 1848 säveltämä vakava, kolmenäytöksinen ooppera. Oopperan italiankielisen libreton kirjoitti Francesco Maria Piave. Oopperan ensiesitys oli Triestessä 25. lokakuuta 1848.


title: Il corsaro

text: Giovanni Pacini sävelsi samasta aiheesta oopperan vuonna 1831.


title: Emma Terho

text: Emma Kristiina Terho (o.s. Laaksonen) (s. 17. joulukuuta 1981 Washington (DC)) on suomalainen jääkiekkopuolustaja ja olympiamitalisti.


title: Emma Terho

text: Laaksonen oli mukana Naganon talviolympialaisissa 1998 voittamassa pronssia naisten jääkiekossa. Tällöin 16-vuotiaana hän oli kaikkien aikojen nuorin suomalainen olympiamitalisti. Salt Lake Cityn (2002) ja Torinon (2006) olympialaisissa hän oli maajoukkueen varakapteeni. Suomi sijoittui molemmissa kisoissa neljänneksi. Vancouverin talviolympialaisissa 2010 hän oli pronssia voittaneen maajoukkueen kapteeni. Sotšissa 2014 Suomi sijoittui viidenneksi. Vuosina 2000, 2004, 2008 ja 2009 hän oli MM-pronssia voittaneessa joukkueessa. MM-kisoissa 2008 ja 2009 hän oli Suomen maajoukkueen kapteeni. 2008 hänet valittiin kisojen tähdistökentälliseen. Hän on pelannut MM-kilpailuissa kaikkiaan kahdeksan kertaa.


title: Emma Terho

text: Terho on opiskellut ja pelannut Ohiossa, Yhdysvalloissa vuosina 2000–2004. Hänen pelinumeronsa (3) oli Ohio Staten ensimmäinen naisten kiekkojoukkueen historiassa jäädytetty numero. Pelipaita jäädytettiin lokakuussa 2008.


title: Emma Terho

text: Terho edusti Espoo Bluesia 2004–2007. Kaudella 2006–2007 hän oli maajoukkueen ja SM-kultaa voittaneen Bluesin kapteeni. Kauden 2007–2008 hän pelasi ammattilaisena SKIF-joukkueessa (Nižni Novgorod, Venäjä) ja voitti siellä Venäjän mestaruuden. Terho edusti Espoo Bluesia kaudesta 2008–2009 kauteen 2014–2015 asti. Kauden 2015–2016 Terho jätti kokonaan väliin. Kaudella 2016–2017 hän edustaa Espoo Unitedia..


title: Emma Terho

text: Hänet on valittu vuoden naisjääkiekkoilijaksi Suomessa vuosina 2001–02 ja 2005–06. SM-kultamitaleja hänellä on seitsemän (1999, 2000, 2005, 2007, 2009, 2013 ja 2014) ja pronsseja kolme (1997, 1998 ja 2006).


title: Emma Terho

text: Terho oli Suomen olympiakomitean hallituksen jäsen olympiadilla 2013–2016. Terho on urheilijavaliokunnan jäsen kausilla 2010–2014 ja 2014–2017. Terho on ensimmäinen nainen jääkiekkoliiton hallituksessa. Terholla on 2012 syntynyt poika ja 2014 syntynyt tyttö. Koulutukseltaan hän on kauppatieteiden maisteri. Hänen isänsä Jukka Laaksonen on entinen Säteilyturvakeskuksen pääjohtaja.


title: Emma Terho

text: Terho valittiin Kansainvälisen Olympiakomitean KOK:n urheilijajäseneksi vuonna 2018.


title: Internet Information Services

text: Internet Information Services (joissakin tapauksissa myös "Server" tai "System", lyhennettynä "IIS") on Microsoftin kehittämä palvelinohjelmistokokonaisuus, joka on tarkoitettu käytettäväksi Windows-pohjaisissa palvelimissa. IIS on maailman kolmanneksi suosituin web-palvelinohjelmisto Apachen ja Nginx:n jälkeen, ja on tunnettu etenkin yritysjärjestelmissä.


title: Internet Information Services

text: Alun perin IIS toimitettiin Windows NT 4.0 mukana, ja myöhemmässä vaiheessa liitettiin osaksi Windows 2000, Windows XP Professional ja Windows Server 2003 -julkaisua ja Windows Vista-julkaisua. Versio 7.0 ei ole saatavilla kuin Windows Vistan yritysversioille ja Windows Server 2008:lle.


title: Internet Information Services

text: Nykyinen versio IIS 7.0 tarjoaa FTP, SMTP, NNTP ja HTTP/HTTPS -palvelut. Varhaisemmat IIS:n versiot sisälsivät myös Gopher -palvelinohjelmiston. IIS 5.1 on rajoitettu versio joka tukee vain yhtä web-sivua sekä rajoitettua määrää yhteydenottoja, ja se toimitetaan Windows XP Professionalin mukana. Windows Vistaa varten kehitettiin uusi versio, IIS 7.0 josta on poistettu yhteydenottojen määrän rajoitus ja siirrytty työperusteisiin rajoituksiin. Rajoitukseton versio toimitetaan Windows Server 2008:n mukana.


title: Internet Information Services

text: "IIS" on tukenut Active Server Pages (ASP) -teknologiaa versiosta 3.0 lähtien.


title: Mikael Karvajalka

text: Mikael Karvajalka on Mika Waltarin toinen historiallinen suurromaani "Sinuhe egyptiläisen" jälkeen. Romaani kertoo Mikaelista ja tämän väkivahvasta ystävästä Antista, jotka seikkailevat 1520-luvun kuohuvassa Euroopassa tempautuen mukaan historiallisiin tapahtumiin. "Mikael Karvajalka" ilmestyi WSOY:n kustantamana vuonna 1948.


title: Mikael Karvajalka

text: Mikael Karvajalka alkaa Suomen Turusta. Mikaelin perhe murhataan Mikaelin ollessa vielä lapsi ja hän päätyy asumaan noitanakin pidetyn vanhanpiian, Pirjon, luokse. Mikael on lahjakas koulussa ja pääsee aikanaan lähtemään korkeaan yliopistoon Pariisiin. Mukaan päätyy myös Mikaelin ystävä Antti Tykinvalaja, jonka on hieman hidasälyinen mutta ruumiinvoimiltaan hyvin vahva. Välillä he liikkuvat yhdessä, välillä ammattisotilas Antti lähtee vuosiksi omille sotaretkilleen. He kohtaavat ylä- ja alamäkiäkin monessa Keski-Euroopan maassa vuoteen 1527 asti. Antti on hahmona Sinuhen Kaptahin kaltainen: sivistymätön, mutta selviytyjä ajan myrskyissä. Samanlainen tyyppi on myös Manuel kirjassa Johannes Angelos.


title: Mikael Karvajalka

text: Mikael muistuttaa paljon Sinuhea. Henkilönä molemmat ovat ruumiillisesti kohtalaisen heikkoja kirjanoppineita, käytännön asiat heidän on opittava kantapään kautta. Molemmat ovat helposti vietävissä ja varsinkin naiset koituvat molempien miesten turmioksi. Käytännössä kaikki kauniit naiset ovat jollain tavalla pahoja. Sen sijaan sivuhahmot tuovat tarinoihin arkista, käytännönläheistä realismia vastapainona päähenkilön henkisempään asenteeseen.


title: Mikael Karvajalka

text: Mikaelin kasvatusäiti Pirjo ja yksi Mikaelin rakastetuista, Barbara, ovat oikeastaan kirjan ainoat hyvät ja rehelliset naiset. Mikaelin kasvattaa yksin nainen. Tämä on peilattavissa Waltarin omaan elämään, jossa hänen isänsä kuoli hänen ollessaan viisivuotias. Ulkonäöltään vaatimaton Barbara tosin mahdollisesti lumosi Mikaelin ihastumaan häneen ”noitakeinoin” (huumaavin yrtein, kuten hän ”todisti” kidutettuna), mutta lyhyt avioliitto oli kuitenkin onnellista aikaa Mikaelin elämässä. Barbara poltettiin noitana, kun häneltä oli ensin raa’asti kiduttamalla hankittu perätön tunnustus.


title: Mikael Karvajalka

text: Mikael vannoi Barbaran kuolinrovion roihutessa kostavansa näkemänsä vääryyden Paaville saakka. Kirjan aikana tapahtuu Martti Lutherin teesien naulaaminen. Mikael tapaakin Lutherin. Lutheria ja katolista kirkkoa ei puolustella, vaan molemmat ovat melkein yhtä paljon väärässä kuin oikeassakin. Uskonnolliset riidat selvitetään raakaa väkivaltaa käyttäen. Kirjassa soditaan paljon. Keskiajan kuvaus on rikasta.


title: Mikael Karvajalka

text:
Kirja päättyy uskonpuhdistuksen kannattajien hyökkäykseen Roomaan ja kaupungin silmittömään hävitykseen. Mikael ja Antti lähtevät katuvaisina ja synnintuntoisina Roomasta laivalla pyhiinvaellusmatkalle Palestiinaan. Tarina jatkuu kirjassa "Mikael Hakim".
Historiallisia henkilöitä, joita Mikael tapaa kirjan edetessä:


title: Mikael Karvajalka

text: Vuonna 1972 Veli Sandell ja Jukka-Pekka Rotko dramatisoivat romaanista näytelmän "Rovio".


title: For all tid

text: For All Tid on black metal -yhtye Dimmu Borgirin norjankielinen debyyttialbumi, joka julkaistiin vuonna 1994. Se äänitettiin ja miksattiin Stovner Rockefabrikissa. Uusiojulkaisu julkaistiin vuonna 1996 kahden bonuskappaleen kera.Vuoden 1996 uusintapainos


title: Juhani Peltonen (kirjailija)

text: Raimo Jorma Juhani Peltonen (12. toukokuuta 1941 Helsinki – 25. helmikuuta 1998 Loppi) oli suomalainen kirjailija, jonka laajaan tuotantoon kuuluu proosaa, runoutta ja näytelmiä. Peltonen oli omaperäinen tyyliniekka, jonka tuotannon kaksi ominaispiirrettä ovat toisaalta romanttinen raskasmielisyys ja elämänpessimismi, toisaalta kielellinen keksintä ja ilottelu. Hänet tunnetaan parhaiten romaanistaan "Elmo" (1978), jossa irvaillaan suomalaiselle urheiluhulluudelle.


title: Juhani Peltonen (kirjailija)

text: Peltonen julkaisi 1960-luvulta 1990-luvulla yltäneellä kirjailijanurallaan kaikkiaan 22 teosta ja otti haltuunsa kaikki kirjallisuudenlajit. Hänen kirjallinen tuotantonsa käsittää seitsemän runokokoelmaa, seitsemän romaania, neljä novellikokoelmaa, neljä näytelmää ja yhden pakinakokoelman, ja lisäksi hän toimitti antologiat runoudestaan ja novelleistaan. Peltonen kirjoitti myös käsikirjoituksia televisioteatterille ja kuunnelmia radioteatterille.


title: Juhani Peltonen (kirjailija)

text: Juhani Peltonen syntyi Helsingissä mutta vietti lapsuutensa ja suurimman osan elämäänsä Vantaan Korsossa. Hänen vanhempansa olivat teollisuusvirkailija Jorma Peltonen ja konttoristi Kerttu Peltonen (o.s. Taivola). Peltosten sukutalo Villa Orrela sijaitsi Korson rautatieaseman vieressä, ja siellä oli myös suuri omenapuutarha. Peltonen työskenteli kouluaikanaan kesät laivapoikana rahtilaivoilla ja suunnitteli merikapteenin uraa. Suunnitelma kuitenkin kariutui, kun 19-vuotiaalla Peltosella todettiin punavihervärisokeus, mikä esti häntä saamasta kelpoisuustodistusta merimieheksi. Omien sanojensa mukaan hän päätti välittömästi tämän kuultuaan ryhtyä kirjailijaksi.


title: Juhani Peltonen (kirjailija)

text: Peltonen kirjoitti ylioppilaaksi Keravan yhteiskoulusta 1961 ja opiskeli Helsingin yliopistossa 1962–1965 estetiikkaa, nykyiskansain kirjallisuutta ja taidehistoriaa. Opiskeluaikanaan hän liikkui ”hermeettisessä jengissä”, johon kuului joukko tulevia kulttuurivaikuttajia: tuleva kääntäjä Juhani Koskinen, tuleva ohjaaja Pentti Kotkaniemi, tuleva runoilija Pentti Saaritsa ja tuleva Yleisradion kulttuuritoimittaja Juha Virkkunen. Vuonna 1964 Peltonen voitti J. H. Erkon kirjoituskilpailun proosasarjan ja Virkkunen ja Saaritsa runosarjan. Samana vuonna Otava julkaisi Peltosen esikoisteoksen, runokokoelman "Ihmisiät" (1964). Menestyksen innoittamana hän keskeytti opintonsa ja ryhtyi vapaaksi kirjailijaksi.


title: Juhani Peltonen (kirjailija)

text: Romaanista "Iloisin suru" (1986) hänen ennakoitiin saavan Finlandia-palkinnon, mutta sen sai Sirkka Turkka teoksestaan "Tule takaisin, pikku Sheba".


title: Persoonallisuuspsykologia

text: Persoonallisuuspsykologia on psykologian ala, joka tutkii persoonallisuutta, persoonallisuuden syntyä ja kehitystä sekä persoonallisuuden vaikutusta yksilön elämään.


title: Persoonallisuuspsykologia

text: Vuosien saatossa näkemykset ihmisen persoonallisuudesta ja sen kehityksestä ovat vaihdelleet suuresti. 1900-luvun puolivälissä vallalla olivat kolme pääsuuntausta, psykoanalyyttinen, behavioristinen ja piirreteoria. Myöhemmin humanistinen psykologia alkoi täydentää näiden teorioiden puutteita. Sosiaalis-kognitiivinen persoonallisuusteoria sai kannatusta 1980- ja 1990-luvuilla.


title: Persoonallisuuspsykologia

text: Ihmisiä voidaan kuvata heille tyypillisillä piirteillä. Piirreteoriat tutkivat ja erittelevät yksilön persoonallisuutta, etsien eroavaisuuksia suhteessa muihin ihmisiin. Piirreteorioiden valtakausi persoonallisuuspsykologiassa oli 1900-luvun alkupuolella, merkittävinä teoreetikoinaan esimerkiksi Carl Jung.


title: Persoonallisuuspsykologia

text: Raymond Cattellin mielestä persoonallisuus oli yksilön piirteiden yhdistelmä. Cattellin 1940-luvulla kehittämän teorian mukaan ihmistä voitiin kuvata 16 piirteen avulla. Hans Eysenckin (1916–1997) mielestä persoonallisuuden ulottuvuuksiin kuuluivat neuroottisuus ja ekstroversio. Neuroottisuuden yksi ääripää on tunne-elämältään epävakaa yksilö ja toiseen ääripäähän kuuluu tunne-elämältään vakaa yksilö. Ekstroversion yhdessä ääripäässä taas on ulospäinsuuntautuneisuus ja toisessa sisäänpäinkääntyneisyys. Eysenck kehitti myös kolmannen ulottuvuuden, psykoottisuuden. Tämän ulottuvuuden korkea pistemäärä liittyy minäkeskeisyyteen, aggressiivisuuteen, impulssiivisuuteen ja myötätunnon puutteeseen. Myöhemmin Eysencin persoonallisuuskyselyihin liitettiin mukaan neljäskin ulottuvuus eli Lie (L)-asteikko.


title: Persoonallisuuspsykologia

text: Piirreteoreettista tutkimusta vei eteenpäin myös Donald W. Fiske. Hän teki vertailevaa tutkimustyötä päätyen viiteen faktoriin, jotka olivat tyypillisiä kaikissa tutkimuksissa. Tutkimusta jatkaneet E.C. Tupes ja R.C. Christal väittivät 1960-luvulla kahdeksan eri otoksen analyysien perusteella, että ihmisellä on viisi pysyvää eli otoksesta toiseen samana pysyvää faktoria, joiden keskinäisten suhteiden avulla voidaan kuvata yksilön käyttäytymistä. Faktorit ovat:


title: Persoonallisuuspsykologia

text: Piirreteorioista vallitsevin on nykyään ns. viiden suuren persoonallisuuspiirteen teoria ("big five"). Siinä persoonallisuutta kuvataan viiden ulottuvuuden yhdistelmänä (Goldberg, L. R., 1992, 1993). Vaikka piirreteoriat kuvaavat ihmisen persoonallisuutta, ne eivät selitä tai anna suoraa tietoa persoonallisuuden kehityksestä. Myöskään peruspiirteiden määrästä ei ole yksimielisyyttä.


title: Persoonallisuuspsykologia

text: Psykoanalyyttiset teoriat selittävät ihmisen käyttäytymistä persoonallisuuden tutkimuksen kautta. Psykoanalyysin kehitti Sigmund Freud.


title: Persoonallisuuspsykologia

text: Freud jakoi persoonallisuuden kolmeen kerrokseen: id, ego ja superego. Id eli biologinen viettipohja sisältää ihmisen halut ja vietit. Idin alainen toiminta on tiedostamatonta. Ego eli minä on yksilön kokemus itsestään. Egon toiminta on pääasiassa tiedostettua. Superego eli yliminä sisältää normit, moraalin ja yksilön näkemyksen siitä, millainen hänen tulisi tai hän haluaisi olla. Ego toimii idin ja superegon välillä pitäen nämä järjestyksessä. Freudin mukaan ihmispsyyke jakautuu tiedostettuun ja tiedostamattomaan. Tietoisuus koostuu yksilön psyykkisistä ja fyysisistä toiminnoista, jotka yksilö hahmottaa. Alitajuntaan kuuluvat tiedostamattomat ajatukset ja motiivit.


title: Persoonallisuuspsykologia

text: Freudin mukaan lapsuuden kokemukset vaikuttavat ihmisen käyttäytymiseen läpi elämän, lähinnä tiedostamattomina. Myös seksuaalisuus on hänen teorioissaan vahvasti esillä.


title: Persoonallisuuspsykologia

text: Behaviorismi uskoo ihmisen tai muun organismin olevan ulkopuolelta ohjautuva, eli organismin käyttäytyminen johtuu ympäristön vaikutuksesta. Behavioristisen persoonallisuuspsykologian perustajana pidetään John B. Watsonia. B. F. Skinner esitti keskeisen mallin organismin käyttäytymisestä ärsyke → reaktio -kytkentänä. Ympäristö antaa ärsykkeen ja ihminen reagoi siihen, jolloin voidaan analysoida ihmisen persoonallisuutta. Behavioristinen tutkimus on tiukkaa empirismiä.


title: Persoonallisuuspsykologia

text: Uusbehavioristisen näkemyksen mukaan on tutkimuksissa otettava huomioon myös ns. väliin tulevat tekijät, jolloin selityskaava muuntautuu muotoon ärsyke → organismi → reaktio → seuraukset.


title: Persoonallisuuspsykologia

text: Humanistinen psykologia korostaa yksilöllisyyden merkitystä. Teoria ei niinkään pyri analysoimaan yksilön käyttäytymistä, vaan tämän mahdollisuuksia ihmisenä. Teorian mukaan jokaisella ihmisellä on luontainen pyrkimys itsetoteutukseen. Persoonallisuuden avulla yksilö tulkitsee ympäristöään, hänellä on vapaa tahto ja täydellinen vapaus valita tulevaisuutensa. Vaikuttimina toimivat yksilön mahdollisuudet.


title: Persoonallisuuspsykologia

text: Humanistisen psykologian vaikuttajia ovat olleet muiden muassa Abraham Maslow, Viktor Frankl, Fritz (Fredrick) Perls ja Carl Rogers. He pyrkivät luomaan aiempien teorioiden rinnalle ns. psykologian kolmannen voiman, joka täydentäisi kokonaiskuvaa ihmisen mahdollisuuksista persoonallisena kokonaisuutena.


title: Persoonallisuuspsykologia

text: Sosiaalis-kognitiivinen persoonallisuuspsykologia painottaa yksilön tiedonkäsittelyn ja sosiaalisuuden tärkeyttä. Tietoa ihminen saa sosiaalisesta ympäristöstä. Yksilö prosessoi näitä tietoja kognitiivisesti ja käyttää niitä tulevaisuudessa kykyjensä mukaan. Sosiaalis-kognitiivinen tutkimus tutkii muun muassa miten yksilö valikoi ja käyttää näitä tietojaan, millaisin keinoin yksilö ratkaisee ongelmia sekä millaiset ovat yksilön tavoitteet ja odotukset. Teoria tutkii muun muassa tarkkaavaisuuden, muistin ja ajattelun vaikutusta persoonallisuuteen.


title: Persoonallisuuspsykologia

text: Sosiaalis-kognitiivisen teoriaa tutkineita ovat muun muassa Jerome Bruner ja Jean Piaget.


title: Persoonallisuuspsykologia

text: Persoonallisuustesteillä pyritään tutkimaan testihenkilön persoonallisuutta. On olemassa valtava määrä erilaisia ja eritasoisia persoonallisuustestejä, aina viihdetestaamisesta pitkälle vietyihin ja kehiteltyihin testisarjoihin. Ammattimaisia, standardoituja testejä käytetään esimerkiksi soveltuvuusmittauksissa johonkin koulutukseen tai ammattiin, mutta Lausannessa kansainvälinen työpsykologian kongressi esitti vuonna 2012, ettei persoonallisuustestejä tulisi enää käyttää niiden vähäisen ennustearvon, matalan validiteetin ja suuren virhemarginaalin takia.


title: Persoonallisuuspsykologia

text: Persoonallisuustestit voidaan jakaa kolmeen eri tyyppiin:


title: Persoonallisuuspsykologia

text: 1. Kysely- ja itsearviointitestit


title: Persoonallisuuspsykologia

text: 2. Kyky- ja lahjakkuustestit


title: Persoonallisuuspsykologia

text: 3. Projektiiviset testit


title: Manuel Mendes

text: Manuel Mendes (n. 1547 – 24. syyskuuta 1605) oli portugalilainen renessanssisäveltäjä ja musiikinopettaja. Hänen johdollaan opiskelivat muun muassa säveltäjät Duarte Lobo ja Manuel Cardoso.


title: Manuel Mendes

text: Mendes syntyi Lissabonissa ja opiskeli Évorassa. Myöhemmin hän pääsi "mestre de capelaksi" portalegrelaiseen katedraaliin. Vuonna 1575 Mendes palasi Évoraan, jossa hän toimi pappina loppuelämänsä ajan.


title: Suomen asevelvollisuuden historia

text: Varsinainen asevelvollisuus tuli Suomessa käyttöön säätyvaltiopäivien vuonna 1878 säätämällä lailla. Vuonna 1901 keisari Nikolai II päätti kaksi vuotta aikaisemmin antamansa helmikuun manifestin perusteella liittää Suomen armeijan Venäjän armeijaan, asiaa koskeva laki hyväksyttiin vuoden 1900 valtiopäivillä. Venäläistämispolitiikan vastustajat Suomessa pitivät päätöstä kuitenkin perustuslain vastaisena ja organisoivat kutsuntalakkoja. Suomen sisällissodan aikana molemmat osapuolet palauttivat asevelvollisuuden ja Suomi on tämän jälkeen perustanut puolustusratkaisunsa asevelvollisuusarmeijan varaan.


title: Suomen asevelvollisuuden historia

text: Keskiaikaisessa Ruotsin valtakunnassa puolustus perustui kuninkaan oikeuteen määrätä talonpoikia palvelukseen kylille annettavien kiintiöiden mukaan. Pysyvän armeijan muodostivat kuninkaan ja korkeimpien herrojen henkilökohtaiset, korkeintaan muutamaan sataan mieheen nousseet vartioväet. Sodan ajan armeijan pääosan muodostanut huonosti koulutettu ja vain paikalliseen sodankäyntiin tarkoitettu miliisi ei soveltunut Ruotsin 1500-luvun lopulla käynnistämään nopeaan valloituspolitiikkaan. Se korvattiinkin 1600-luvun alussa väenotoilla, joissa kylille asetettiin velvollisuus varustaa tietty määrä miehiä. Ruotsi olikin kolmekymmenvuotisessa sodassa eräs ainoista asevelvollisia joukkoja käyttäneistä maista, mikä helpotti sen sotataloutta tuntuvasti. Suomi varusti sotiin hieman todellista väestöosuuttaan suuremman määrän miehiä, joista hyvin harvat palasivat sodasta.


title: Suomen asevelvollisuuden historia

text: Ruotsin suurvalta-aikana 1600-luvun puolivälissä asevelvollisuus vakinaistettiin ruotuväkilaitokseen, jossa joukko taloja, eli ruotu varusti sotaan miehen. Ruotusotamiehelle annettiin torppa, jonka tuotosta ja mahdollisista rengintöistä hän sai elantonsa. Ratsuväen varustivat rusthollit, jotka nauttivat tämän johdosta osittaista verovapautta. Upseerit asuivat joukkonsa kotiseudulla virkataloissaan (puustelleissaan), joiden tuotto oli heidän palkkansa. Ajan maatalousyhteiskunnassa ruotuväkilaitos oli melko edullinen ja kätevä tapa järjestää sotaväki. Ongelmana oli kuitenkin sotaväen osa-aikaisuus, joka saattoi johtaa puutteelliseen koulutukseen.


title: Suomen asevelvollisuuden historia

text: Kustaan ja Suomen sodissa ruotuarmeija taisteli verrattain tehokkaasti, mutta sisäpoliittiset ongelmat rajoittivat armeijan toimintakykyä. Suomen sodassa alivoimaiset suomalaiset joukot, joita ei juuri tuettu Ruotsista, eivät kyenneet estämään Venäjää valtaamasta maata. Venäjän vallattua Suomen ruotuväki hajotettiin. Tsaari lupasi, että suomalaisten ei tarvitse sotia ulkomailla. Ruotujako lakkautettiin vasta nälkävuonna 1867, mutta ruodut toimivat lähinnä köyhäinhoidon yksikköinä venäläisen sotaväen hoitaessa Suomen puolustuksen. Krimin sodan aikana ruotuväkeä kuitenkin koottiin muutamia pataljoonia torjumaan mahdollista maihinnousua. Suomen kaarti (Kaartin pataljoona) kuitenkin säilyi, ja yhteensä suomalaisia sotilaita oli 1870-luvulla n. 700. (Aiemmin Suomen kaartin lisäksi oli ollut myös muita, vähempimerkityksisiä ja lyhytikäisiä värvättyjä pataljoonia.) Kaartin tärkein sotatoimi oli osallistuminen Turkin sotaan vuosina 1877–1878. Poliittiselta merkitykseltään pataljoona muistutti nyky-Suomen rauhanturvajoukkoja, jotka ovat osoittaneet maan solidaarisuutta "kansainväliselle yhteisölle". Samalla tavoin Kaartin pataljoonan tehtävänä oli ensisijaisesti osoittaa lojaalisuutta yleisvaltakunnallisille intresseille. Suomalaisten yksiköiden lisäksi Suomi piti yllä Kadettikoulua Haminassa, ja monet sen käyneet tekivät näyttävän uran Venäjän armeijassa yleten aina kenraalin arvoon.


title: Suomen asevelvollisuuden historia

text: Uuden ajan ensimmäinen yleisen asevelvollisuuden käyttöön ottanut maa oli vallankumouksellinen Ranska (loi Jourdan; 1798), joka kävi sotaa lähes kaikkia naapureitaan vastaan. Asevelvollisuus mahdollisti suuren massa-armeijan, ja miehistön riveistä nousseiden upseerien johdolla Ranskan armeijat estivät vallankumoushallituksen kaatumisen. Pian aloite siirtyi Ranskalle, jonka armeijat valloittivat suurimman osan Eurooppaa. Myös muut valtiot ottivat vähitellen se asevelvollisuuden käyttöön, koska se oli ainoa keino hankkia vastaavan suuruinen armeija. Lisäksi asevelvollisuus soveltui hyvin ajan romanttiseen kansallisuusaatteeseen: asevelvollinen armeija samastui kansaan, ja mahdollisti valtion ja kansalaisen etujen vahvan samaistamisen.


title: Suomen asevelvollisuuden historia

text: 1800-luvulla liberaalit yleensä vastustivat asevelvollisuutta ihmisoikeuksien vastaisena pakkotyönä. Tätä voimisti se, että Suomi ei voinut itse vaikuttaa siihen, millaisiin sotiin joutuisi. Ruotsinmieliset olivat liberaalien linjoilla ja ylipäänsä Venäjän puolesta sotimista vastaan. Maltillinen pasifismi sai laajalti kannatusta, joskin 1800-luvun lopun sodat alkoivat hävittää uskoa tulevaan rauhanaikaan.


title: Suomen asevelvollisuuden historia

text: Vanhasuomalaiset olivat asevelvollisuuden kannalla, esimerkiksi J. V. Snellman korosti sen merkitystä kasvatuksellisesti ja kansalaispiirien yhdistäjänä; hänestä aseeton kansa oli moraalisesti kelvoton. Fennomaanit näkivät juuri asevelvollisuuden luoneen Preussin mahdin, ja heistä se voisi myös auttaa Suomen itsenäistymisessä. Antiikin esimerkit vaikuttivat voimakkaasti mielialoihin ja monet samaistivat mielellään Suomen ja antiikin Ateenan. Asevelvollisuudesta käytiin kiivasta keskustelua ainakin 1860-luvusta itsenäisyyden aikaan asti. Liberaalit ruotsinmieliset myös pohtivat, voisiko Suomi pysyä puolueettomana mahdollisesti tulevassa länsimaiden ja Venäjän sodassa tai voisiko Ruotsi ottaa siinä Suomen takaisin. Suomenmieliset pitivät tätä pohdintaa maan etujen vastaisena, vastuuttomana seikkailupolitiikkana, sillä Venäjän lehdistö kommentoi suomalaisia separatismipyrkimyksiä erittäin kärkevästi. Lisäksi he pitivät ajatusta Ruotsin yhteyteen palaamisesta maanpetoksellisena.


title: Suomen asevelvollisuuden historia

text: Vuonna 1870 keisari määräsi asevelvollisuuden käyttöön otettavaksi Venäjällä. Asepalveluksen pituudeksi tuli 6 vuotta (arvalla valituille, ei kuitenkaan papeille eikä opiskelijoille). Venäjän sotaministeri Dmitri Miljutinin vastustuksesta huolimatta Suomeen säädettiin kuitenkin erillinen asevelvollisuus – tätä koskeva laki hyväksyttiin vuonna 1878.


title: Suomen asevelvollisuuden historia

text: Suomen asevelvollisuuslakia valmisteltaessa laissa ei mainittu valtiota (Venäjää) vaan velvollisuus puolustaa isänmaata. Oman armeijan uskottiin myös vähentävän venäläisten joukkojen määrää Suomessa. Joukkojen virkakielenä oli ruotsi, opetuskielenä suomi ja komentokielenä venäjä.


title: Suomen asevelvollisuuden historia

text: Yleistä pelkoa suomalaisten joukkojen käyttämisestä Venäjän sotiin kaukomailla vähennettiin säätämällä, että suomalaisia joukkoja sai käyttää vain kotimaassa. Vain Suomen kaarti sai toimia Venäjällä ja ulkomailla. Kuitenkin tavaksi tuli, että vuosittain yksi tarkk'ampujapataljoona osallistui valtakunnallisiin harjoituksiin Krasnoje Selossa.


title: Suomen asevelvollisuuden historia

text: Suomessa asevelvollisuusajaksi tuli vain 3 vuotta ja joukkoihin arvottiin kutsunnoissa 10 % ikäluokasta, Venäjällä 26 %. Vakinaisesti aseissa oli 4 000 ja reservissä 12 000 miestä. Lisäksi kaikki muut miehet osallistuivat kolmena perättäisenä kesänä kuukauden mittaisiin reservin harjoituksiin, jonka jälkeen he toimivat nostoväkenä. Tällaista järjestelmää Venäjällä ei ollut. Venäjän suhtautuminen Suomen sotaväkeen oli kaksijakoinen. Toisaalta se piti hyvänä Suomen osallistumista valtakunnan puolustukseen, toisaalta se pelkäsi, että isompi suomalainen armeija olisi kapinauhka. Kapinauhkaa lievennettiin siten, että suomalaiset joukot muodostivat ainoastaan ratsu- ja jalkaväkeä. Tykistö ja pioneerijoukot olisi saatu Suomeen sijoitetuilta venäläisiltä joukoilta.


title: Suomen asevelvollisuuden historia

text: Keisari Nikolai II:n helmikuun manifesti 1899 aloitti ensimmäisen sortokauden, ja 12.7.1901 otettiin käyttöön uusi asevelvollisuuslaki. Siinä Suomi rinnastettiin Venäjän muihin kuvernementteihin, minkä seurauksena venäläiset upseerit pääsivät Suomen armeijan virkoihin ja suomalaisia joukkoja voitaisiin lähettää valtakunnan muihin osiin. Myös upseerien ja aliupseerien oli jatkossa osattava venäjää. Osittain tämän tuloksena 437 486 suomalaista allekirjoitti Leo Mechelinin kirjoittaman vetoomuksen kutsuntoja vastaan. Vuonna 1902 noin 42–58 % kutsunta-ikäisistä osallistui kutsuntalakkoihin. Seuraavina vuosina rangaistustoimenpiteiden uhka kuitenkin vähensi lakkolaisten määrän noin 30 %:iin. Passiiviseen vastarintaan osallistui myös pappeja, kuntien virkamiehiä sekä lääkäreitä, joita tarvittiin kutsuntojen toteuttamiseen.


title: Suomen asevelvollisuuden historia

text: 29.3.1905 keisari Nikolai II antoi julistuksen, jolla lopetettiin toistaiseksi vuoden 1901 asevelvollisuuslain toteuttaminen. Korvauksena tästä Suomen oli maksettava vuosina 1905–1907 vuotuinen 10 miljoonan markan avustus keisarikunnan sotilasrahastoon (ns. sotilasmiljoonat). Valtiopäivät myönsivät sen kuitenkin vain vuodeksi 1905.


title: Suomen asevelvollisuuden historia

text: Maailmansodassa heikentyneen ja kaksi vallankumousta kokeneen Venäjän heikkouden turvin Suomi julistautui itsenäiseksi 6. joulukuuta 1917. Tämän jälkeen venäläiset joukot ajettiin Suomesta tavallaan tyhjästä luoduilla joukoilla, joiden johtoon tuli kenraali C. G. E. Mannerheim. Avuksi tulivat myös jääkärit, Saksaan salaa sotilaskoulutukseen menneet suomalaisnuoret.


title: Suomen asevelvollisuuden historia

text: Molemmat osapuolet aloittivat sodan vapaaehtoisilla joukoilla: valkoisilla suojeluskunnat, punaisilla punakaarti. Valkoinen osapuoli pyrki aluksi värväämään krenatööripataljoonia, muttei menestynyt tässä. Jääkärien saapuminen mahdollisti asevelvollisuuden käyttöönoton; jääkärit muodostivat asevelvollisten joukkojen päällystön ja alipäällystön. Laillisena perustana toimi vuoden 1878 asevelvollisuuslaki. Tampereen taistelun ratkaisivat lopulta juuri rintamalle saapuneet asevelvolliset jääkärijoukot, jotka olivat suojeluskuntia paremmin koulutettuja ja huomattavasti kurinalaisempia. Punaiset yrittivät sodan lopussa ottaa käyttöön asevelvollisuuden, mutta eivät käytännössä onnistuneet. Sisällissodan jälkeen 1919 asevelvollisuudesta säädettiin ajanmukaisempi, väliaikainen laki, jossa palvelusajaksi määrättiin 1,5 vuotta. Pysyvä laki saatiin vuonna 1922, jolloin palvelusaika miehistölle lyhennettiin yhteen vuoteen. Siitä asti Suomen armeija on perustunut asevelvollisuuteen. Asevelvollisuuslaki uudistettiin vuonna 1932 jolloin yleiseksi palvelusajaksi säädettiin 350 päivää ja reserviupseereille ja -aliupseereille 440 päivää.


title: Suomen asevelvollisuuden historia

text: Nykyään asevelvollisuuden lakkauttamisesta keskustellaan osin sodankäynnin luonteen muutoksen, osin yleiseurooppalaisen kehityksen, osin yksilönvapauden vuoksi sekä taloudellisin perustein. Välittömässä tulevaisuudessa tällaista ratkaisua ei silti ole näkyvissä. Asevelvollisuuden vastustajien mielestä laajaan massa-armeijaan ei ole nykyhetkellä tarvetta eikä taloudellista mahdollisuutta. Asevelvollisuuden kannattajien mielestä nykyinen asevelvollisuusarmeija on hyvin koulutettu, useimmissa asioissa ammattiarmeijan tasolle yltävä joukko, jota ei olisi valtiontaloudellisesti mahdollista ylläpitää palkka-armeijana. Vuonna 2010 julkaistun Suomalainen asevelvollisuus -raportin mukaan asevelvollisuuden ylläpitoon käytetyillä varoilla voitaisiin ylläpitää vain pientä vakinaisista sotilaista koostuvaa ammattiarmeijaa. Raporttia on kuitenkin kritisoitu siitä, että sen laskelmissa käytetyt vaihtoehdot ovat vertailukelvottomia. Ohi on -kampanjan mukaan asevelvollisista muodostetun reserviläisarmeijan vertailukelpoinen vaihtoehto olisi vapaaehtoisista muodostettu reserviläisarmeija. Asevelvollisuuden vastustajien väitteet asevelvollisuuden aiheuttamasta kansantaloudellisesta taakasta ja yksilönvapauden loukkauksesta eivät yleensä saa osakseen vastausta vaan ne sivuutetaan yhteiskunnallisessa keskustelussa.


title: Suomen asevelvollisuuden historia

text: Asevelvollisuuden lakkauttamiseksi aloitettiin kansalaisaloite ja Ohi on -kampanja syyskuussa 2013. Aloitteen mukaan asevelvollisuus on kansantaloudellisesti kallis, epätasa-arvoinen ja realistisia uhkakuvia ajatellen vanhentunut puolustusratkaisu. Aloite keräsi puolen vuoden aikana 7533 kannattajaa.


title: Amédée Ozenfant

text: Amédée Ozenfant (15. huhtikuuta 1886 Saint Quentin, Ranska – 4. toukokuuta 1966) oli ranskalainen taiteilija, joka perusti yhdessä Le Corbusierin kanssa purismiksi kutsutun taidesuuntauksen. Omissa maalauksissaan hän korosti selkeyttä, rauhallisuutta ja vähäeleisyyttä. Hän maalasi enimmäkseen asetelmia, joissa esineet on pelkistetty neutraalin värisiksi tasokuvioiksi.


title: Amédée Ozenfant

text: Ozenfant perusti Lontooseen ja sitten New Yorkiin kuuluisan Ozenfant-koulunsa ja toimi vuodesta 1938 alkaen opettajana.


title: Kirovsk (Murmanskin alue)

text:
Hiipinä () on kaivoskaupunki Kuolan niemimaalla Murmanskin alueella Venäjällä. Kaupunki sijaitsee Hiipinätunturien eteläosassa. Vuonna 2010 Kirovskissa oli 29 844 asukasta.
Hiipinän kaupunki on Hiipinän kaupunkipiirikunnan keskus ("gorodskoi okrug gorod Kirovsk s podvedomstvennoi territoriei"). Kaupunkipiirikuntaan kuuluu neljä asutuskeskusta (tässä väkiluvut vuodelta 2007):Paikkakunta perustettiin vuonna 1929 nimellä "Hibinogorsk" (Хибиногорск, suom. Hiipinä), kun akateemikko Aleksandr Fersmanin johtama tutkimusretkikunta oli löytänyt Hiipinätunturien alueelta runsaita mineraalivaroja. Siitä tuli kaupunki 1931 ja vuonna 1934 se nimettiin Kirovskiksi murhatun Leningradin bolševikkijohtaja Sergei Kirovin mukaan.


title: Kirovsk (Murmanskin alue)

text: Paikallinen yrittäjä ampui vuonna 2009 kaupungin pormestarin Ilja Kelmanzonin ja hänen apulaisensa sekä lopuksi itsensä.


title: Kirovsk (Murmanskin alue)

text: Hiipinä on kaivosalueen keskus. Siellä on apatiittia, nefeliiniä, nikkeliä, fosfaatti- ja alumiiniin perustuvaa teollisuutta. Suurimmat teollisuuslaitokset ovat OAO Apatit, osa FosAgroa. Hiipinässä on Pohjois-Venäjän suurin laskettelukeskus ja maailman pohjoisin arktinen kasvitieteellinen puutarha. Kaupunki sijaitsee 368 metrin korkeudella merenpinnasta.


title: Kirovsk (Murmanskin alue)

text: Hiipinään erkanee haararata (22 km) Muurmannin radalta.


title: Vuorimarin kieli

text: Vuorimari on niittymarin ohella Venäjän federaatiossa puhuttavan suomalais-ugrilaisen marin kielen toinen päämurre. Vaikka yli 90 % omaa kieltään käyttävistä mareista puhuu niittymaria, myös vuorimarille on kehitetty oma kirjakieli. Kirjakielten välillä on todellisuudessa vain murre-ero ja niiden yhdistämistä on suunniteltu pitkään. Yhdistämistä vastustaa lähinnä osa vuorimarien pientä älymystöä.


title: Vuorimarin kieli

text: Vuorimaria puhutaan pääasiassa Marin tasavallan Vuorimarin, Jurinon ja Kilemaryn piireissä. Vuorimari on venäjän ja niittymarin ohella yksi Marin tasavallan virallisista kielistä, mutta sen todellinen asema on heikko. Vuoden 2010 väestönlaskennassa vuorimaria ilmoitti puhuvansa Venäjällä 23 062 ihmistä, joista 22 279 Marin tasavallassa. Ilmoitus kielen puhumisesta ei tarkoita että kysymyksessä olisi henkilön äidinkieli.


title: Vuorimarin kieli

text: Kieltä kirjoitetaan kyrillisin kirjaimin. ISO-standardissa vuorimarin kielikoodi on mrj.


title: Vuorimarin kieli

text: Vuorimarin kielellä ilmestyvät sanomalehdet Žerä ja Jämdÿ lem sekä kirjallisuuslehti U sem. Vuorimarin radio lähettää ohjelmaa kaksi tuntia päivässä, klo 14.00–15.00 ja 18.00–19.00 paikallista aikaa.


title: Frankenstein (vuoden 1931 elokuva)

text: Frankenstein on James Whalen ohjaama kauhuelokuva, joka valmistui vuonna 1931. Elokuva pohjautuu löyhästi Mary Shelleyn kirjoittamaan romaaniin Frankenstein.


title: Frankenstein (vuoden 1931 elokuva)

text: Henry Frankenstein on nuori tiedemies, jonka unelmana on luoda elämää keinotekoisesti. Hän apurinsa Fritzin kanssa on ryöstellyt ruumiita milloin mistäkin. Kun Henry lähettää apurinsa noutamaan aivoja sovitusta paikasta, Fritz kömpelyydessään tuhoaa oikeat aivot ja joutuu ottamaan tilalle "rikollisen aivot".


title: Frankenstein (vuoden 1931 elokuva)

text: Eräänä iltana Henryn kihlattu Elizabeth, hänen ystävänsä Victor ja tohtori Waldman saapuvat Henryn luokse linnaan ja saavat todistaa kuinka nuori tiedemies onnistuu herättämään luomuksensa eloon.


title: Frankenstein (vuoden 1931 elokuva)

text:
He eivät onnistu pitämään hirviötä aisoissa vaan se karkaa ja alkaa kylvää kyläläisten keskuudessa pelkoa.
Mary Shelleyn romaanissa hirviön luoja oli nimeltään Victor Frankenstein ja tämän paras ystävä oli Henry Clerval. Lisäksi Frankensteinin perheen alaisuudessa työskenteli nainen nimeltä Justine Moritz. Elokuvassa hirviön luoja on Henry Frankenstein ja hänen paras ystävänsä Victor Moritz.


title: Frankenstein (vuoden 1931 elokuva)

text: Romaanissa hirviön raju käytös selitetään juontuvan sen kokemista kaltoinkohteluista ja laiminlyönneistä. Elokuvassa puolestaan sama selitetään johtuvan epänormaaleista aivoista, jotka Fritz joutui ottamaan kun alkuperäiset aivot tuhoutuivat.


title: Frankenstein (vuoden 1931 elokuva)

text: Elokuvassa hirviö ei osaa puhua, kun taas romaanissa se oppii jopa lukemaan. Kirjassa hirviö on traagisempi ja sympaattisempi hahmo. Myöhempi kuva Frankensteinin hirviöstä pohjautunee huomattavasti enemmän tähän elokuvaan kuin alkuperäiseen romaaniin.


title: Frankenstein (vuoden 1931 elokuva)

text: "The New York Timesin" kriitikot valitsivat "Frankensteinin" vuonna 2004 yhdeksi kaikkien aikojen tuhannesta parhaasta elokuvasta.


title: Otto Syreeni

text: Otto Aksel Syreeni (vuoteen 1935 asti Syren; s. 4. maaliskuuta 1900 Honkilahti – 7. kesäkuuta 1975 Helsinki) oli teuvalainen liikemies ja Pariisin maailmannäyttelyn voittaja.


title: Otto Syreeni

text: Honkilahdella syntynyt Syreeni muutti vanhempiensa mukana Teuvalle, Etelä-Pohjanmaalle. Hän kävi koulu Kristiinankaupungin yhteiskoulussa, minkä jälkeen hän opiskeli kemiaa Teknillisessä korkeakoulussa. Värialaa hän opiskeli Saksassa IG Farbenin tehtailla ja laboratorioissa.


title: Otto Syreeni

text: Syreeni palasi Suomeen vuonna 1922 jatkaakseen vuonna 1916 kuolleen isänsä aloittamaa liiketoimintaa, suunnaten sitä yhä enemmän värjäykseen.


title: Otto Syreeni

text: Syreeni perusti Syreenin Tehtaat OY:n valmistaakseen kehittelemiään värialan tuotteita. Tehtaan hän rakennutti Teuvan nykyistä kunnantalon vastapäätä sijaitsevalle tontille. Tuolloin nykyinen kunnantalo toimi Syreenin asuntona, hänen perustamansa Maan Sana -sanomalehden konttorina (1936–1941), sekatavarakauppana (kemikaali-, vaate- ja ruokatavaraosastot) sekä matkustajakotina ja ravintolana. Talon hän rakennutti vuonna 1928. Hän myös perusti Teuvalle ensimmäisen elokuvateatterin ennen toista maailmansotaa.


title: Otto Syreeni

text: Syreenin värialan keksintöjä on patentoitu yli kahdessakymmenessä maassa. Hänen uurastuksensa huipentui vuonna 1951, kun hän sai kultamitalin Pariisin maailmannäyttelystä.


title: Otto Syreeni

text: Sotien jälkeen Syreeni muutti Helsinkiin, jossa hän kuoli vuonna 1975.


title: Arnold Bax

text: Sir Arnold Edward Trevor Bax (8. marraskuuta 1883 – 3. lokakuuta 1953) oli englantilainen säveltäjä, jonka tyylissä yhdisteltiin romantiikan ja impressionismin vaikutteita. Bax oli myös pianisti, mutta hän esiintyi harvoin julkisesti. Säveltäjä kirjoitti uransa alkuvaiheissa lähinnä pianomusiikkia, mutta myöhemmin häntä kiinnosti enemmän sinfoninen musiikki. Bax lyötiin ritariksi vuonna 1937.


title: Arnold Bax

text: Vuonna 1953 Baxilta kysyttiin, mitkä ovat hänen pääteoksensa. Säveltäjä nimesi omiksi suosikeikseen teokset "The Garden of Fand" (1913), "Winter Legends" (1932), "The Tale the Pine Trees Knew" (1935) sekä kolmannen ja kuudennen sinfonian (1929 ja 1936).


title: Julen Guerrero

text: Julen Guerrero López (s. 7. tammikuuta 1974 Portugalete, Vizcayan maakunta, Espanja) on espanjalainen entinen jalkapalloilija, joka edusti koko pelaajauransa ajan Athletic Bilbaota. Nykyään hän toimii valmentajana.


title: Julen Guerrero

text: Baskisukuinen Guerrero nousi Baskimaan suurseuran, Athleticin, edustusjoukkueeseen jo 18-vuotiaana menestyksekkäästä nuorten joukkueesta. Guerrero oli lojaali joukkueelleen, ja hyvien maajoukkuepelien myötä saadut tarjoukset suurseuroihin (Barcelona, Real Madrid) hän hylkäsi poikkeuksetta. Kannattajien suosikkipelaajana tunnetun Guerreron merkitys joukkueelle kuitenkin hiipui vuosien varrella. Hänet aikanaan edustusjoukkueeseen nostanut valmentaja Jupp Heynckeskin menetti välillä luottamuksensa hyökkäävänä keskikenttäpelaajana pelanneeseen tähteensä ja Guerrero sai istua penkillä.


title: Julen Guerrero

text: Guerrero oli kuitenkin yksi Athleticin kokeneimmista ja taitavimmista pelaajista, ja yksi joukkueen symboleista. Parhaina vuosinaan hän kuului myös Espanjan maajoukkueen pelaajistoon, pelaten 41 maaottelua ja tehden niissä 13 maalia. Guerrero oli mukana MM-kilpailuissa vuosina 1994 ja 1998 ja EM-kilpailuissa vuonna 1996.


title: Julen Guerrero

text: Lopetettuaan uransa keväällä 2006 Guerrero siirtyi valmentajaksi Athleticin juniorijoukkueeseen.


title: Talirauhanen

text: Talirauhanen () on talia erittävä usein karvan juurituppeen avautuva verinahassa sijaitseva ihon rauhanen. Niitä on erityisen runsaasti kasvoissa ja rinnassa, mutta ei lainkaan kämmenissä eikä jalkapohjissa.


title: Talirauhanen

text: Talirauhasten erite on rasvapitoista ja se sisältää bakteerien kasvua estäviä rasvahappoja ja entsyymejä. Erite tekee ihon sarveiskerroksen eli marraskeden notkeaksi ja vettä hylkiväksi. Sukupuolihormonien vilkastunut toiminta voi aiheuttaa murrosiässä talirauhasten aktivoitumista. Seurauksena voi olla paikallinen talirauhasen tulehdus eli akne.


title: Suomen Työväenpuolue STP

text: Suomen Työväenpuolue STP on syksyllä 2006 muodostettu suomalainen vasemmistolainen puolue. STP:n tavoitteena on kehittää puolueesta laaja "eko-sosiaalinen" rintama "pohjoismaisen hyvinvointivaltion" puolesta.


title: Suomen Työväenpuolue STP

text: STP luotiin keväällä 1999 rekisteröidyn Vaihtoehtoväen (VEV) ja elokuussa 2003 yhdistyksenä perustetun STP:n pohjalle. STP poistettiin puoluerekisteristä toukokuussa 2007 sen jäätyä ilman paikkoja kaksissa peräkkäisissä eduskuntavaaleissa, mutta puolue rekisteröitiin uudelleen saman vuoden lokakuussa sen kerättyä uudet 5 000 kannattajakorttia. Eduskuntavaalien 2015 jälkeen puolue poistettiin uudelleen puoluerekisteristä, kun se oli jälleen jäänyt ilman edustajia kaksissa peräkkäisissä eduskuntavaaleissa.


title: Suomen Työväenpuolue STP

text: Syksyllä 1998 ja "Muutos 99" -liikkeen aktiivit alkoivat kerätä nimiä uuden puolueen rekisteröimiseksi. Järjestön nimenä oli aluksi Viisaan kehityksen puolue. Yhdistys tavoitteli osallistumista maaliskuun 1999 eduskuntavaaleihin mutta tämä ei onnistunut, ja sen ehdokkaat olivat muiden puolueiden listoilla. Vaihtoehtoväki rekisteröitiin huhtikuussa 1999. Puolueen perustajiin kuului mm. (VEU) -yhdistyksen tuolloinen puheenjohtaja Ulla Klötzer ja joitakin muita aiemmin Vihreässä liitossa toimineita, kuten Juhani Tanski. Puolue aikoi osallistua kesäkuun europarlamenttivaaleihin. Klötzer ja VEV:n ensimmäinen puheenjohtaja Eero Taivalsaari olisivat halunneet koota vaaleihin laajaa pienten puolueiden vaaliliittoa, mutta suunnitelma kuivui kokoon eikä VEV lopulta osallistunut koko vaaleihin. Taivalsaari korosti VEV:n linjana EU-kriittisyyden lisäksi, muiden puolueiden vieroksumaa, globalisaation vastaisuutta sekä ekologisia arvoja. VEV ei tukenut presidentinvaalissa 2000 ketään ehdokasta. Päätös tehtiin sen jälkeen, kun puolueen kaavailema Thomas Wallgren kieltäytyi ehdokkuudesta.


title: Suomen Työväenpuolue STP

text: VEV sai kunnallisvaaleissa 2000 vain 400 ääntä eikä yhtään sen yhdeksästä ehdokkaasta Forssassa, Helsingissä, Kuopiossa tai Lahdessa valittu valtuustoihin. Puolue päättikin osallistua seuraaviin vaaleihin yhteistyössä muiden kanssa. VEV oli perustamassa Muutosvoimat Suomi (MVS) -puoluetta 2002 ja sen puheenjohtaja Stig Lång valittiin yhdeksi MVS:n varapuheenjohtajista ensimmäisessä liittokokouksessa. VEV:n aiempi puheenjohtaja Tanski valittiin MVS:n puoluesihteeriksi.


title: Suomen Työväenpuolue STP

text: Kunnallisvaaleissa 2004 VEV:n asemaa puoluerekisterissä hyödynnettiin asettamalla sen nimissä puoluepoliittisesti sitoutumattomien ehdokkaiden yhteislistoja. Tätä edelsi kuitenkin eroaminen MVS:sta sen jälkeen, kun oikeusministeriö kieltäytyi hyväksymästä kahden MVS:n jäsenen, VEV:n ja Itsenäisyyspuolue Vapaan Suomen Liiton, yhtäaikaista osanottoa vaaleihin. Listoilta valittiin yksi edustaja (Nea Kontio) Lahden kaupunginvaltuustoon. Pääkaupungissa VEV:n listan muodosti 40 ehdokkaan "Asukkaiden Helsinki" -yhteenliittymä. Ehdokkaita asetettiin lisäksi Karkkilassa, Kuopiossa ja Vantaalla.


title: Suomen Työväenpuolue STP

text: Suomen Työväenpuolue perustettiin rekisteröitynä yhdistyksenä elokuussa 2003. Syksyllä 2006 yhdistys ja Vaihtoehtoväki yhdistyivät siten, että puoluerekisterissä olleelle Vaihtoehtoväelle siirrettiin Suomen Työväenpuolueen nimi. Näin oli mahdollista käydä vuoden 2007 eduskuntavaalit ilman kannattajakorttien keräämistä. STP:n säännöt on rakennettu yhteistyöajatuksen pohjalle. Apuna olivat SKDL:n säännöt. STP:ssä on henkilöjäseniä kuten SKDL:ssä, mutta järjestöjäsenillä on yksi ääni kuten henkilöjäsenille. SKDL:ssä järjestöjen äänimäärä määräytyi niiden jäsenmäärän perusteella. Puolue halusi välttää isojen järjestöjen muodostumista dominoiviksi sekä SKDL:n enemmistö-vähemmistöasetelman kaltaista tilannetta.


title: Suomen Työväenpuolue STP

text: STP:n järjestäytymiskokous pidettiin Helsingissä 17. syyskuuta 2006. Tätä edelsi pitkä valmistelu, sillä yhdistys, joka prosessissa yhtyi Vaihtoehtoväkeen perustettiin jo vuonna 2003. STP:n perustaminen eteni, kun VEV päätti nimenmuutoksesta kesäkuun puoluekokouksessa ja kutsu järjestäytymiskokoukseen julkaistiin Kansan äänen syyskuun numerossa.


title: Suomen Työväenpuolue STP

text: Kokous, johon Tiedonantajan mukaan kerääntyi noin 20 ihmistä, valitsi STP:lle johdon, johon kuului neljä puheenjohtajaa ja kaksi muuta täysivaltaista jäsentä. Puheenjohtajaksi valittiin VEV:n johdossa vuosia toiminut Juhani Tanski. Hallituksen jäsenistä osa kuului Kommunistien liittoon ja Suomen kommunistisen puolueen (SKP) äänenkannattaja Tiedonantaja syytti näitä henkilöitä VEV:n hajottamisesta. Puheenjohtaja Tanski, joka oli mukana jo VEV:n perustamisessa, korosti, ettei puolue ole kommunistinen eikä hän ole itse edes sosialisti.


title: Suomen Työväenpuolue STP

text: Eduskuntavaaleissa 2007 STP asetti ehdokkaita kaikissa manner-Suomen vaalipiireissä, mutta kukaan ei tullut valituksi. 26. toukokuuta 2007 STP piti ensimmäisen liittokokouksensa. Kokouksessa muutettiin puolueen sääntöjä yhteistyöjärjestöluonnetta korostavaan suuntaan, päätettiin uusien kannattajakorttien keräämisestä ja tuomittiin Suomen osallistuminen Nato- tai EU-johtoisiin sotilasoperaatiohin. Edellissyksynä puheenjohtajiksi valitut saivat jatkaa tehtävissään. Puoluesihteeriksi valittiin Heikki Männikkö. Yhteensä STP:n hallitukseen valittiin 11 jäsentä ja 6 varajäsentä. STP palasi puoluerekisteriin lokakuussa 2007.


title: Suomen Työväenpuolue STP

text: Kunnallisvaaleissa 2008 STP:llä oli oma listansa 11 kunnassa, mutta puolue ei onnistunut saamaan yhtään valtuutettua. STP:n aktiiveja osallistui myös Porvoo 2009 -yhteislistalle. Puolueen varapuheenjohtaja Siika-aho oli ehdokkaana Haapajärvellä Vasemmistoliiton listalla, mutta hän ei kyennyt uusimaan paikkaansa. Edellisvaaleissa VEV:n listalta Lahden kaupunginvaltuustoon valittu Nea Kontio kokosi vaaleihin Vaihtoehtoväki-nimisen yhteislistan, joka jäi valtuuston ulkopuolelle.


title: Suomen Työväenpuolue STP

text: Joulukuussa 2008 STP:n hallitus päätti puolueen osallistumisesta kesän 2009 europarlamenttivaaleihin täydellä listalla. Puolueen ääniharava oli 554 ääntä kerännyt Johan Bäckman. Vuoden 2014 eurovaaleissa STP asetti kolme ehdokasta SKP:n ”Hyvinvointivaltion puolesta – ei EU:lle” -listalle. Puolueilla oli omat vaaliohjelmansa. STP:n ehdokkaat saivat yhteensä 427 ääntä.


title: Suomen Työväenpuolue STP

text: STP:hen voivat kuulua jäseninä sekä henkilöt että yhdistykset, joilta edellytetään periaateohjelman hyväksymistä. Puolueen perustajat ovat useissa yhteyksissä verranneet STP:tä alkuaikojen Suomen kansan demokraattiseen liittoon (SKDL), josta perustettaessa (1944) kaavailtiin laajaa demokraattisten voimien rintamaa.


title: Suomen Työväenpuolue STP

text: STP ei ilmoittaudu minkään aatteen, kuten sosialismin, kannattajaksi. STP kertoo pyrkivänsä "keräämään yhteen kaikki ne omalla työllään elävät, jotka haluavat muutoksen nykyiseen kovaan oikeistolaiseen politiikkaan." STP:n johto on puhunut halustaan kehittää puolueesta "ekososiaalista" rintamaa "pohjoismaisen hyvinvointivaltion" puolesta. STP:n periaateohjelman luonnos toteaa, ettei markkinatalous voi ratkaista ajan keskeisimpiä ongelmia, vaan "tarvitaan yhteiskunnallista sääntelyä kansan ehdoilla."


title: Suomen Työväenpuolue STP

text: Puolueen aatteellinen peruslähtökohta on työväen ja demokraattinen yhteistyö kansan hyväksi ja kansainvälisyyttä rakentaen kansojen oikeuksia kunnioittamalla sekä ekologisesti kestävä kehitys ja tavoitteena maailma ilman sotia. Ohjelmaan ei ole kirjattu sosialismin tavoitetta, koska tavoite on koota kansaa laajasti odottamatta sen hyväksymistä. Suuri osa jäsenistä on sosialisteja, mutta sitä ei edellytetä jäseniltä. Puolue katsoo tämän noudattavan alkuperäistä SKDL:n ohjelmaa, jonka tavoite oli koota kansaa työn ja toimeentulon ja rauhan puolesta. STP:n mukaan tämä on ajankohtaista myös 2000-luvulla.


title: Frankenstein (täsmennyssivu)

text: Frankenstein voi tarkoittaa seuraavia asioita:


title: Anton Stadler

text: Anton Paul Stadler (1753–1812) oli itävaltalainen klarinetisti ja basettitorven soittaja.


title: Anton Stadler

text: Stadler syntyi Bruck an der Leithassa. Hän siirtyi vuonna 1773 Wieniin, jossa hän työskenteli loppuelämänsä ajan. Vuonna 1781 Stadler tutustui säveltäjä Wolfgang Amadeus Mozartiin, joka omisti tälle klarinettikonserttonsa sekä kvintettonsa klarinetille ja jousille.


title: Iitin kirkko

text: Iitin kirkko on vuonna 1693 valmistunut puukirkko Iitin kunnassa Pohjois-Kymenlaaksossa. Kirkko sijaitsee Iitin kirkonkylässä, seitsemän kilometriä pohjoiseen kuntakeskus Kausalasta.